title: 2007/585/EB: 2007 m. liepos 10 d. Tarybos sprendimas dėl Europos bendrijos ir Izraelio Valstybės susitarimo dėl mokslinio ir technologinio bendradarbiavimo pasirašymo ir laikino taikymo

text:
25.8.2007

               LT

               Europos Sąjungos oficialusis leidinys

               L 220/3

         TARYBOS SPRENDIMAS
   2007 m. liepos 10 d.
   dėl Europos bendrijos ir Izraelio Valstybės susitarimo dėl mokslinio ir technologinio bendradarbiavimo pasirašymo ir laikino taikymo
   (2007/585/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 170 straipsnį kartu su 300 straipsnio 2 dalies pirmos pastraipos pirmu sakiniu,
   atsižvelgdama į Komisijos pasiūlymą,
   kadangi:

               (1)

               Komisija Bendrijos vardu su Izraelio Valstybe vedė derybas dėl Susitarimo dėl mokslinio ir technologinio bendradarbiavimo, kuriame taip pat numatytas laikinas atnaujinto Susitarimo taikymas nuo 2007 m. sausio 1 d. Laikinas taikymas suteiktų Izraelio juridiniams asmenims galimybę dalyvauti pirmuosiuose kvietimuose teikti paraiškas pagal Septintąją bendrąją programą.

               (2)

               Derybos baigėsi Susitarimo projektu, kurį 2007 m. vasario 15 d. parafavo abiejų šalių įgaliotieji atstovai.

               (3)

               Susitarimą reikėtų pasirašyti ir laikinai taikyti, kol bus užbaigta jo formalaus sudarymo procedūra,

         NUSPRENDĖ:
   1 straipsnis
   Bendrijos vardu patvirtinamas Europos bendrijos ir Izraelio Valstybės susitarimo dėl mokslinio ir technologinio bendradarbiavimo ir prie Susitarimo pridėtos bendros deklaracijos pasirašymas su sąlyga, kad minėtas Susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Bendrijos vardu pasirašyti Europos bendrijos ir Izraelio Valstybės susitarimą dėl mokslinio ir technologinio bendradarbiavimo su sąlyga, kad jis bus sudarytas.
   3 straipsnis
   Europos bendrijos ir Izraelio Valstybės susitarimas dėl mokslinio ir technologinio bendradarbiavimo taikomas laikinai.
   4 straipsnis
   1.   Komisija priima Bendrijos poziciją, kurios bus laikomasi pagal Susitarimo 4 straipsnį sudaromame EB ir Izraelio mokslinių tyrimų komitete dėl sprendimų, pagal Susitarimo I priedo I skirsnio 1 dalį priimamų dėl teisinių struktūrų, sukurtų pagal EB sutarties 169 ir 171 straipsnius, įsteigimą reglamentuojančių taisyklių taikomumo Izraelyje.
   2.   Komisija priima Bendrijos poziciją, kurios bus laikomasi pagal Susitarimo 4 straipsnį sudaromame EB ir Izraelio mokslinių tyrimų komitete dėl sprendimų, priimamų pagal Susitarimo 4 straipsnio 2 dalį, nustatant Izraelio regionus, kuriuose gali būti atliekami moksliniai tyrimai, įgyvendinami pagal specialiosios programos „Pajėgumai“ darbo programą „Mokslinių tyrimų potencialas“.
   5 straipsnis
   Sprendimas skelbiamas Europos Sąjungos oficialiajame leidinyje.

      Priimta Briuselyje, 2007 m. liepos 10 d.

            Tarybos vardu

            Pirmininkas

         F. TEIXEIRA DOS SANTOS

    ---documentbreak---

               25.8.2007

               LT

               Europos Sąjungos oficialusis leidinys

               L 220/5

         Europos bendrijos ir Izraelio Valstybės
   SUSITARIMAS
   dėl mokslinio ir technologinio bendradarbiavimo
   EUROPOS BENDRIJA, toliau – Bendrija,
   ir
   IZRAELIO VALSTYBĖ, toliau – Izraelis,
   toliau – Šalys,
   ATSIŽVELGDAMOS į Izraelio ir Bendrijos dabartinio mokslinio ir technologinio bendradarbiavimo svarbą ir abipusį interesą jį stiprinti kuriant Europos mokslinių tyrimų erdvę,
   KADANGI Izraelis ir Bendrija dabar vykdo mokslinių tyrimų programas bendrų interesų srityse,
   KADANGI Izraelis ir Bendrija yra suinteresuoti abipusiai naudingai bendradarbiauti šiose programose,
   ATSIŽVELGDAMOS į abiejų Šalių interesą skatinti abipusę galimybę jų mokslinių tyrimų institucijoms dalyvauti mokslinių tyrimų ir technologijų plėtros veikloje Izraelyje ir Bendrijos bendrosiose mokslinių tyrimų ir technologijų plėtros programose,
   ATSIŽVELGDAMOS į 2000 m. birželio 1 d. įsigaliojusį Europos ir Viduržemio jūros regiono susitarimą, kuriuo įkuriama Europos Bendrijų bei jų valstybių narių ir Izraelio Valstybės asociacija, pagal kurį Šalys įsipareigoja stiprinti mokslinį ir technologinį bendradarbiavimą ir susitaria šio tikslo įgyvendinimo priemones nustatyti atskirais tam tikslui skirtais susitarimais,
   KADANGI Bendrija ir Izraelis sudarė Susitarimą dėl mokslinio ir technologinio bendradarbiavimo Šeštosios bendrosios programos vykdymo laikotarpiu, kuriame numatyta galimybė jį pratęsti bendrai sutartomis sąlygomis,
   KADANGI Sprendimu Nr. 1982/2006 EB (1) Europos Parlamentas ir Europos Sąjungos Taryba patvirtino Europos bendrijos Septintąją bendrąją mokslinių tyrimų, technologijų plėtros ir demonstravimo veiklos programą (2007–2013 m.) (toliau – EB Septintoji bendroji programa),
   KADANGI, nepažeidžiant atitinkamų Europos bendrijos steigimo sutarties nuostatų, šis Susitarimas ir bet kokia jo reglamentuojama veikla niekaip neturi pažeisti valstybių narių teisių vykdyti dvišalę veiklą su Izraeliu mokslo, technologijų, mokslinių tyrimų ir technologijų plėtros srityse, o prireikus – sudaryti tam reikiamus susitarimus,
   SUSITARĖ:
   1 straipsnis
   Taikymo sritis
   1.   Pagal šiame Susitarime ir jo prieduose nustatytas arba juose nurodytas nuostatas ir sąlygas Izraelis prisijungia prie Europos bendrijos Septintosios bendrosios mokslinių tyrimų, technologijų plėtros ir demonstravimo veiklos programos (2007–2013 m.) (toliau – EB Septintoji bendroji programa), nustatytos Sprendimu Nr. 1982/2006/EB, Reglamentu (EB) Nr. 2321/2002 su pakeitimais, padarytais 2006 m. gruodžio 18 d. Europos Parlamento ir Tarybos reglamentu (EB) Nr. 1906/2006 (2), nustatančiu įmonių, mokslinių tyrimų centrų ir universitetų dalyvavimo Europos bendrijos Septintosios bendrosios programos veiksmuose ir mokslinių tyrimų rezultatų sklaidos taisykles (2007–2013 m.), bei Tarybos sprendimais 2006/971/EB, 2006/972/EB, 2006/973/EB, 2006/974/EB ir 2006/975/EB.
   2.   Be 1 dalyje nurodyto prisijungimo, bendradarbiavimas gali aprėpti:

               —

               reguliarias diskusijas dėl mokslinių tyrimų politikos ir planavimo Izraelyje ir Bendrijoje krypčių ir prioritetų,

               —

               diskusijas dėl bendradarbiavimo perspektyvų ir plėtros,

               —

               laiku atliekamus informacijos apie programų ir mokslinių tyrimų projektų įgyvendinimą Izraelyje ir Bendrijoje ir apie darbo, atliekamo pagal šį Susitarimą, rezultatus mainus,

               —

               jungtinius susirinkimus,

               —

               vizitus ir keitimąsi mokslinių tyrimų darbuotojais, inžinieriais ir technikais,

               —

               reguliarius ir ilgalaikius Izraelio ir Bendrijos programų ir projektų vadovų ryšius,

               —

               ekspertų dalyvavimą seminaruose, simpoziumuose ir darbo grupėse.

         2 straipsnis
   Izraelio prisijungimo prie EB Septintosios bendrosios programos nuostatos ir sąlygos
   1.   Izraelio juridiniai asmenys dalyvauja EB Septintosios bendrosios programos Jungtinio tyrimų centro netiesioginiuose veiksmuose ir veikloje tokiomis pat sąlygomis, kokiomis dalyvauja ir Europos Sąjungos valstybių narių juridiniai asmenys, pagal I ir II prieduose nustatytas arba nurodytas nuostatas ir sąlygas. Pasiūlymų pateikimo bei įvertinimo ir dotacijų susitarimų ir (arba) sutarčių suteikimo bei sudarymo pagal Bendrijos programas nuostatos ir sąlygos Izraelio mokslinių tyrimų institucijoms yra tokios pat, kaip ir tos, kurios taikomos dotacijų susitarimams ir (arba) sutartims, pagal tas pačias programas sudaromoms su Bendrijos mokslinių tyrimų institucijomis, atsižvelgiant į abipusius Bendrijos ir Izraelio interesus.
   Bendrijos juridiniai asmenys Izraelio mokslinių tyrimų programose ir projektuose, kurių temos yra lygiavertės EB Septintosios bendrosios programos temoms, dalyvauja tokiomis sąlygomis, kokios taikomos Izraelio juridiniams asmenims, pagal I ir II prieduose nurodytas nuostatas ir sąlygas. Kitoje prie EB Septintosios bendrosios programos prisijungusioje šalyje (toliau – asocijuotoji šalis) įsteigtam juridiniam asmeniui taikomos tokios pat šiame Susitarime numatytos teisės ir pareigos, kaip ir valstybėje narėje įsteigtiems juridiniams asmenims, jeigu asocijuotoji šalis, kurioje įsteigtas šis asmuo, sutiko suteikti Izraelio juridiniams asmenims tokias pat teises ir pareigas.
   2.   Izraelis už kiekvienus EB Septintosios bendrosios programos metus moka į Europos Sąjungos bendrąjį biudžetą finansinį įnašą. Izraelio finansinis įnašas pridedamas prie sumos, kuri Europos Sąjungos bendrajame biudžete kiekvienais metais skiriama įsipareigojimų asignavimams, reikalingiems vykdyti finansinius įsipareigojimus, susijusius su Septintajai bendrajai programai vykdyti, vadovauti ir veikti būtinomis įvairių formų priemonėmis. Izraelio finansinio įnašo skaičiavimo ir mokėjimo taisyklės nustatytos III priede.
   3.   Izraelio atstovai kaip stebėtojai dalyvauja EB Septintosios bendrosios programos komitetų, įkurtų pagal 2006 m. liepos 17 d. Sprendimą Nr. 2006/512/EB (3), iš dalies keičiantį Sprendimą Nr. 1999/468/EB, posėdžiuose. Šie komitetai balsavimo metu posėdžiauja be Izraelio atstovų. Izraelis informuojamas apie rezultatus. Šioje dalyje nurodytas dalyvavimas yra tokios pat formos, įskaitant informacijos ir dokumentų gavimo tvarką, kaip ir Europos Sąjungos valstybių narių atstovų dalyvavimas.
   Izraelio atstovai gali dalyvauti Mokslinių ir techninių tyrimų komiteto (CREST) posėdžiuose. Šis komitetas balsavimo metu posėdžiauja be Izraelio atstovų, kitais atvejais – tik ypatingomis aplinkybėmis. Izraelis informuojamas apie rezultatus.
   4.   Izraelio atstovai kaip stebėtojai dalyvauja Jungtinio tyrimų centro valdybos posėdžiuose. Šioje dalyje nurodytas dalyvavimas yra tokios pat formos, įskaitant informacijos ir dokumentų gavimo tvarką, kaip ir Europos Sąjungos valstybių narių atstovų dalyvavimas.
   5.   Šiame straipsnyje nurodytų komitetų ir institucijų posėdžiuose arba su EB Septintosios bendrosios programos įgyvendinimu susijusiuose posėdžiuose, kuriuos organizuoja Bendrija, dalyvaujančių Izraelio atstovų kelionės ir pragyvenimo išlaidas Bendrija padengia tokia pat tvarka, kokia dabar galioja Europos Sąjungos valstybių narių atstovams.
   3 straipsnis
   Bendradarbiavimo stiprinimas
   1.   Šalys pagal savo taikytinus teisės aktus dės visas pastangas, kad palengvintų veikloje pagal šį Susitarimą dalyvaujančių mokslinių tyrimų darbuotojų laisvą judėjimą bei apsigyvenimą ir tokiai veiklai skirtų prekių judėjimą per sienas.
   2.   Šalys užtikrina, kad lėšų pervedimo tarp Bendrijos ir Izraelio operacijoms nebūtų taikomi jokie mokesčiai ar rinkliavos, jei tos lėšos reikalingos šio Susitarimo reglamentuojamai veiklai vykdyti.
   4 straipsnis
   EB ir Izraelio mokslinių tyrimų komitetas
   1.   Įkuriamas jungtinis komitetas, vadinamas EB ir Izraelio mokslinių tyrimų komitetu, kurio funkcijos yra tokios:

               —

               užtikrinti, įvertinti ir persvarstyti šio Susitarimo įgyvendinimą,

               —

               nagrinėti visas priemones, skirtas bendradarbiavimui gerinti ir plėtoti,

               —

               reguliariai aptarti mokslinių tyrimų politikos ir planavimo Izraelyje ir Bendrijoje kryptis bei prioritetus ir bendradarbiavimo perspektyvas.

         2.   Izraelio prašymu Komitetas gali nustatyti Tarybos reglamento (EB) Nr. 1083/2006 (4) 5 straipsnio 1 dalyje nustatytus kriterijus atitinkančius Izraelio regionus, kuriuose tokiu atveju gali būti atliekami moksliniai tyrimai, įgyvendinami pagal specialiosios programos „Pajėgumai“ darbo programą „Mokslinių tyrimų potencialas“.
   3.   EB ir Izraelio mokslinių tyrimų komitetas, kurį sudaro Komisijos ir Izraelio atstovai, nustato savo darbo tvarkos taisykles.
   4.   EB ir Izraelio mokslinių tyrimų komitetas posėdžiauja ne rečiau kaip kartą per metus. Bet kurios Šalies prašymu rengiami neeiliniai posėdžiai.
   5 straipsnis
   Baigiamosios nuostatos
   1.   I, II, III ir IV priedai yra neatskiriama šio Susitarimo dalis.
   2.   Šis Susitarimas sudaromas EB Septintosios bendrosios programos vykdymo laikui. Jis įsigalioja dieną, kurią abi Šalys viena kitą informuoja, kad yra baigtos atitinkamos jam įsigalioti būtinos procedūros, ir laikinai taikomas nuo 2007 m. sausio 1 d.
   Šis Susitarimas gali būti iš dalies pakeistas tik raštu ir bendru Šalių sutarimu. Pakeitimai įsigalioja ta pačia tvarka, kaip ir pats Susitarimas, tam pasinaudojant diplomatiniais kanalais. Kiekviena Šalis gali bet kuriuo metu nutraukti šį Susitarimą, diplomatiniais kanalais raštu pranešdama apie tai prieš 6 mėnesius. Projektai ir veikla, vykdomi nutraukiant šį Susitarimą ir (arba) pasibaigus jo galiojimui, šiame Susitarime nustatytomis sąlygomis tęsiami iki pabaigos. Šalys dėl visų kitų Susitarimo nutraukimo pasekmių sprendžia bendru sutarimu.
   3.   Jei viena Šalis kitai Šaliai praneša, kad nesudarys Susitarimo, abipusiai sutariama, kad:

               —

               Bendrija grąžina Izraeliui jo įnašą į Europos Sąjungos bendrąjį biudžetą, nurodytą 2 straipsnio 2 dalyje,

               —

               iš pirmiau minėtos išmokos išskaitomos lėšos, kurias Bendrija skyrė Izraelio juridinių asmenų dalyvavimui netiesioginiuose veiksmuose, įskaitant 2 straipsnio 5 dalyje nurodytas lėšas,

               —

               projektai ir veikla, pradėti laikinai taikant šį Susitarimą ir tebevykdomi pateikus pirmiau minėtą pranešimą, šiame Susitarime nustatytomis sąlygomis tęsiami iki pabaigos.

         4.   Bendrija, nusprendusi pataisyti EB Septintąją bendrąją programą, tikslų šių pataisymų turinį Izraeliui praneša prieš vieną savaitę iki Bendrijai juos patvirtinant. Esant tokiam mokslinių tyrimų programų pataisymui arba pratęsimui, Izraelis gali nutraukti šį Susitarimą, pranešdamas apie tai prieš šešis mėnesius. Šalys apie ketinimą nutraukti arba pratęsti šį Susitarimą praneša per tris mėnesius nuo Bendrijų sprendimo priėmimo dienos.
   5.   Jeigu Bendrija patvirtintų naują daugiametę bendrąją mokslinių tyrimų, technologijų plėtros ir demonstravimo veiklos programą, bet kurios Šalies prašymu gali būti susiderėta dėl naujo susitarimo sudarymo ar atnaujinimo abipusiai sutartomis sąlygomis.
   6.   Šis Susitarimas taikomas teritorijose, kuriose galioja Europos bendrijos steigimo sutartis (laikantis toje Sutartyje nustatytų sąlygų), ir Izraelio Valstybės teritorijoje.
   7.   Šis Susitarimas pasirašytas dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir hebrajų kalbomis. Visi tekstai yra autentiški.

      Съставено в Брюксел на шестнадесети юли две хиляди и седма година.
      Hecho en Bruselas, el dieciséis de julio de dos mil siete.
      V Bruselu dne šestnáctého července dva tisíce sedm.
      Udfærdiget i Bruxelles, den sekstende juli to tusind og syv.
      Geschehen zu Brüssel am sechzehnten Juli zweitausendsieben.
      Kahe tuhande seitsmenda aasta juulikuu kuueteistkümnendal päeval Brüsselis.
      Έγινε στις Βρυξέλλες, στις δέκα έξι Ιουλίου δύο χιλιάδες επτά.
      Done at Brussels on the sixteenth day of July in the year two thousand and seven.
      Fait à Bruxelles, le seize juillet deux mille sept.
      Fatto a Bruxelles, addì sedici luglio duemilasette.
      Briselē, divtūkstoš septītā gada sešpadsmitajā jūlijā.
      Priimta du tūkstančiai septintų metų liepos šešioliktą dieną Briuselyje.
      Kelt Brüsszelben, a kétezer-hetedik év július havának tizenhatodik napján.
      Magħmul fi Brussel, fis-sittax-il jum ta' Lulju tas-sena elfejn u sebgħa.
      Gedaan te Brussel, de zestiende juli tweeduizend zeven.
      Sporządzono w Brukseli, dnia szesnastego lipca roku dwa tysiące siódmego.
      Feito em Bruxelas, em dezasseis de Julho de dois mil e sete.
      Întocmit la Bruxelles, șaisprezece iulie două mii șapte.
      V Bruseli dňa šestnásteho júla dvetisícsedem.
      V Bruslju, dne šestnajstega julija leta dva tisoč sedem.
      Tehty Brysselissä kuudentenatoista päivänä heinäkuuta vuonna kaksituhattaseitsemän.
      Som skedde i Bryssel den sextonde juli tjugohundrasju.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Европa Шериктештиги γчγн
         За Европейское Сообщество

         За държавата Израел
         Por el Estado de Israel
         Za Stát Izrael
         For Staten Israel
         Für den Staat Israel
         Iisraeli Riigi nimel
         Για το Κράτος του Ισραήλ
         For the State of Israel
         Pour l'État d'Israël
         Per lo Stato di Israele
         Izraēlas Valsts vārdā
         Izraelio Valstybės vardu
         Izrael Állam részéről
         Għall-Istat ta' l-Iżrael
         Voor de Staat Israël
         W imieniu Państwa Izrael
         Pelo Estado de Israel
         Pentru Statul Israel
         Za Izraelský štát
         Za državo Izrael
         Israelin valtion puolesta
         För Staten Israel

      (1)  OL L 412, 2006 12 30.

      (2)  OL L 391, 2006 12 30.

      (3)  OL L 200, 2006 7 22, p. 11.

      (4)  OL L 210, 2006 7 31, p. 25.
   I PRIEDAS
   EUROPOS SĄJUNGOS VALSTYBIŲ NARIŲ IR IZRAELIO JURIDINIŲ ASMENŲ DALYVAVIMO NUOSTATOS IR SĄLYGOS
   Šiame Susitarime „juridinis asmuo“ – tai bet koks fizinis asmuo ar juridinis asmuo, įsteigtas pagal jo įsteigimo vietos nacionalinius teisės aktus arba Bendrijos teisės aktus, turintis juridinio asmens statusą ir turintis teisę į bet kokias teises ir pareigas savo vardu.
   I.   Izraelio juridinių asmenų dalyvavimo EB Septintosios bendrosios programos netiesioginiuose veiksmuose nuostatos ir sąlygos

               1.

               Izraelyje įsteigtų juridinių asmenų dalyvavimas EB Septintosios bendrosios programos netiesioginiuose veiksmuose ir finansavimas vykdomas pagal sąlygas, nustatytas asocijuotosioms šalims Reglamente (EB) Nr. 2321/2002 su pakeitimais, padarytais Reglamentu (EB) Nr. 1906/2006. Jeigu Bendrija parengia Europos bendrijos steigimo sutarties 169 ir 171 straipsnių įgyvendinimo nuostatas, Izraeliui leidžiama dalyvauti pagal šias nuostatas kuriamose teisinėse struktūrose, atsižvelgiant į sprendimus ir reglamentus, kurie bus priimti šioms teisinėms struktūroms kurti, ir su sąlyga, kad šie sprendimai ir reglamentai tampa taikytini Izraelyje. Jungtinis komitetas sprendžia dėl šių sprendimų ir reglamentų taikomumo Izraelyje.
               Izraelyje įsteigti juridiniai asmenys netiesioginiuose veiksmuose pagal Europos bendrijos steigimo sutarties 169 ir 171 straipsnius tinka dalyvauti tokiomis pat sąlygomis kaip ir valstybėse narėse įsteigti juridiniai asmenys.
               Izraelyje įsteigti juridiniai asmenys paskolas, kurias EIB teikia pagal Septintąją bendrąją programą nustatytiems mokslinių tyrimų tikslams remti (Rizikos pasidalijimo finansinė priemonė), gali gauti tokiomis pat sąlygomis kaip ir valstybėse narėse įsteigti juridiniai asmenys.

               2.

               Izraelio juridiniai asmenys svarstomi kartu su Europos bendrijos juridiniais asmenimis parenkant pakankamai nepriklausomų ekspertų Reglamento (EB) Nr. 1906/2006 17 ir 27 straipsniuose numatytoms užduotims atlikti šiuose straipsniuose nustatytomis sąlygomis ir svarstant dalyvavimą įvairiose EB Septintosios bendrosios programos grupėse ir patariamuosiuose komitetuose, atsižvelgiant į šiems ekspertams skirtoms užduotims atlikti reikalingus įgūdžius ir žinias.

               3.

               Pagal Reglamentą (EB) Nr. 1906/2006 ir Europos bendrijos finansinius reglamentus, dotacijos susitarimuose ir (arba) sutartyse, kurias Bendrija sudaro su kokiu nors Izraelio juridiniu asmeniu netiesioginiam veiksmui atlikti, turi būti numatyti patikrinimai ir auditai, kuriuos turi atlikti Komisija ar Europos Bendrijų Audito Rūmai arba kurie turi būti atliekami jų pavedimu. Bendradarbiavimo ir abipusio intereso labui atitinkamos Izraelio valdžios institucijos teikia visą pagrįstą ir įgyvendinamą pagalbą, kuri, atsižvelgus į aplinkybes, gali būti būtina arba naudinga tokiems patikrinimams ir auditui atlikti.

         II.   Europos Sąjungos valstybių narių juridinių asmenų dalyvavimo Izraelio mokslinių tyrimų programose ir projektuose nuostatos ir sąlygos

               1.

               Bendrijoje įsteigtų juridinių asmenų, įkurtų pagal vienos iš Europos Sąjungos valstybių narių nacionalinę teisę arba Bendrijos teisę, dalyvavimo Izraelio mokslinių tyrimų ir technologijų plėtros programų projektuose privaloma sąlyga gali būti bent vieno Izraelio juridinio asmens dalyvavimas. Kai reikia, pasiūlymai dėl tokio dalyvavimo pateikiami kartu su Izraelio juridiniu (-iais) asmeniu (-imis).

               2.

               Pagal šio straipsnio 1 dalį ir II priedą Bendrijoje įsteigtų juridinių asmenų, dalyvaujančių Izraelio mokslinių tyrimų ir technologijų plėtros programų projektuose, teises ir pareigas, pasiūlymų teikimo bei vertinimo ir dotacijų susitarimų ir (arba) sutarčių suteikimui ir sudarymui tokiuose projektuose taikytinas nuostatas ir sąlygas reglamentuoja Izraelio įstatymai, kiti teisės aktai ir Vyriausybės direktyvos dėl mokslinių tyrimų ir technologijų plėtros programų vykdymo, taip pat ir taikytini nacionalinio saugumo suvaržymai, kurie taikomi Izraelio juridiniams asmenims ir, juos taikant, užtikrinamas lygiavertis vertinimas, atsižvelgiant į Izraelio ir Bendrijos bendradarbiavimo šioje srityje pobūdį.
               Bendrijoje įsteigtų juridinių asmenų, dalyvaujančių pagal mokslinių tyrimų ir technologijų plėtros programas įgyvendinamuose Izraelio mokslinių tyrimų projektuose, finansavimą reglamentuoja Izraelio įstatymai, kiti teisės aktai ir Vyriausybės direktyvos dėl mokslinių tyrimų ir technologijų plėtros programų vykdymo, taip pat ir taikytini nacionalinio saugumo suvaržymai, kurie taikomi ne Izraelio juridiniams asmenims, dalyvaujantiems pagal mokslinių tyrimų ir technologijų plėtros programas įgyvendinamuose Izraelio mokslinių tyrimų projektuose. Jeigu finansavimas ne Izraelio juridiniams asmenims neteikiamas, Bendrijos juridiniai asmenys padengia savo išlaidas, įskaitant jų santykinę bendrų projekto valdymo ir administravimo išlaidų dalį.

               3.

               Atsižvelgiant į projekto pobūdį, pasiūlymai gali būti teikiami:

                           i)

                           dėl bendrų pramoninių mokslinių tyrimų ir technologijų plėtros projektų su Izraelio įmonėmis – Pramonės, prekybos ir darbo ministerijos Vyriausiojo mokslininko tarnybai. Nėra iš anksto nustatytų šios mokslinių tyrimų ir technologijų plėtros programos sričių. Gali būti teikiami bet kurios srities pramoninių mokslinių tyrimų ir technologijų plėtros jungtinių projektų pasiūlymai. Be to, pagal programą „Magnet“ Izraelio įmonės gali teikti pasiūlymus dėl bendradarbiavimo su Bendrijoje įsteigtomis mokslinių tyrimų institucijomis. Dėl tokio bendradarbiavimo reikia sudaryti atitinkamo konsorciumo ir „Magnet“ vadovybės susitarimą;

                           ii)

                           dėl svarbiausių temų strateginių mokslinių tyrimų – Mokslo, kultūros ir sporto ministerijai. Temos nustatomos kasmet ir pateikiamos atvirame kvietime teikti pasiūlymus;

                           iii)

                           Žemės ūkio ministerijos Vyriausiojo mokslininko tarnybai – Žemės ūkio mokslinių tyrimų skatinimo fondui;

                           iv)

                           dėl energetikos, infrastruktūros plėtros ir žemės mokslų sričių – Nacionalinės infrastruktūros ministerijos Vyriausiojo mokslininko tarnybai;

                           v)

                           Sveikatos ministerijos Vyriausiojo mokslininko tarnybai ir naujai įsteigtai Medicinos mokslinių tyrimų tarybai, kuriai priklauso dotacijas skirianti Biomedicinos mokslinių tyrimų agentūra.

               4.

               Izraelis reguliariai informuoja Bendriją ir Izraelio juridinius asmenis apie vykdomas Izraelio programas ir Bendrijoje įsteigtų juridinių asmenų galimybes dalyvauti jose.

         II PRIEDAS
   INTELEKTINĖS NUOSAVYBĖS TEISIŲ PRISKYRIMO PRINCIPAI
   I.   Taikymas
   Šiame Susitarime „intelektinė nuosavybė“ traktuojama pagal 1967 m. liepos 14 d. Stokholme pasirašytos Konvencijos dėl Pasaulinės intelektinės nuosavybės organizacijos įsteigimo 2 straipsnyje pateiktą apibrėžimą, „žinios“ – tai rezultatai, įskaitant informaciją, kurie gali būti saugomi arba ne, taip pat autoriaus teisės arba teisės, susijusios su tokia informacija po paraiškų arba patentų, dizainų, augalų veislių, papildomų apsaugos sertifikatų ar panašių formų apsaugos suteikimo.
   II.   Šalių juridinių asmenų intelektinės nuosavybės teisės

               1.

               Kiekviena Šalis užtikrina, kad pagal šį Susitarimą vykdomoje veikloje dalyvaujančių kitos Šalies juridinių asmenų intelektinės nuosavybės teisės ir su tokiu dalyvavimu susijusios teisės ir įsipareigojimai atitiktų atitinkamas Šalims taikomas tarptautines konvencijas, įskaitant TRIPS Susitarimą dėl Pasaulio prekybos organizacijos administruojamų intelektinės nuosavybės teisių aspektų, susijusių su prekyba, Berno konvenciją (1971 m. Paryžiaus aktas) ir Paryžiaus konvenciją (1967 m. Stokholmo aktas).

               2.

               EB Septintosios bendrosios programos netiesioginėje veikloje dalyvaujantys Izraelio juridiniai asmenys turi 1 dalies nuostatas atitinkančias teises ir įsipareigojimus dėl intelektinės nuosavybės teisių pagal sąlygas, nustatytas Reglamente (EB) Nr. 1906/2006 ir atitinkamai su Europos bendrija sudarytuose dotacijų susitarimuose ir (arba) sutartyse. Jeigu Izraelis dalyvauja EB Septintosios bendrosios programos, įgyvendinamos pagal Europos bendrijos steigimo sutarties 169 straipsnį, netiesioginėje veikloje, Izraelis turi tokias pat 1 dalies nuostatas atitinkančias teises ir tokius pat įsipareigojimus dėl intelektinės nuosavybės teisių, kaip ir dalyvaujančios valstybės narės, kurie nustatyti atitinkamame Europos Parlamento ir Tarybos sprendime ir atitinkamai su Europos bendrija sudarytame dotacijos susitarime ir (arba) sutartyje.

               3.

               Izraelio mokslinių tyrimų programoje arba projektuose dalyvaujantys Bendrijos juridiniai asmenys turi tokias pat 1 dalies nuostatas atitinkančias teises ir įsipareigojimus dėl intelektinės nuosavybės teisių, kaip ir tokioje mokslinių tyrimų programoje ar projektuose dalyvaujantys Izraelyje įsteigti juridiniai asmenys.

         III.   Šalių intelektinės nuosavybės teisės

               1.

               Jei Šalys konkrečiai nesusitaria kitaip, pagal šio Susitarimo 1 straipsnio 2 dalį įgyvendinamos veiklos metu Šalių įgytoms žinioms taikomos tokios taisyklės:

                           a)

                           tokias žinias įgijusi Šalis yra jų savininkė. Jeigu Šalių indėlio dalies patikimai nustatyti neįmanoma, tokios žinios joms priklauso bendrosios nuosavybės teise;

                           b)

                           Šalis, kuriai priklauso žinios, suteikia kitai Šaliai teises naudotis jomis įgyvendinant šio Susitarimo 1 straipsnio 2 dalyje nurodytą veiklą. Tokios teisės suteikiamos netaikant autorinio mokesčio.

               2.

               Jeigu Šalys konkrečiai nesusitaria kitaip, Šalių moksliniams darbams taikomos šios taisyklės:

                           a)

                           jeigu Šalis mokslinius ar techninius duomenis, informaciją ir rezultatus paskelbia žurnaluose, straipsniuose, ataskaitose, knygose, įskaitant vaizdo medžiagą ir programinę įrangą, ir šie duomenys, informacija ar rezultatai yra gauti įgyvendinant veiklą pagal šį Susitarimą arba yra susiję su tokia veikla, kitai Šaliai suteikiama pasaulinė, neišskirtinė, neatšaukiama ir autorinio mokesčio neapmokestinama licencija versti, atgaminti, pritaikyti, perduoti ir viešai platinti tokius darbus;

                           b)

                           ant visų viešai platinamų ir pagal šią nuostatą parengtų autoriaus teisių saugomų duomenų ir informacijos kopijų nurodoma (-os) autoriaus (-ių) pavardė (-ės), nebent autorius (-iai) aiškiai atsisako būti paminėtas (-i). Ant jų taip pat pateikiama aiškiai matoma nuoroda į bendrą Šalių paramą.

               3.

               Jeigu Šalys konkrečiai nesusitaria kitaip, Šalių neatskleidžiamai informacijai taikomos šios taisyklės:

                           a)

                           perduodama kitai Šaliai informaciją, susijusią su pagal šį Susitarimą vykdoma veikla, kiekviena Šalis nurodo, kokią informaciją pageidauja palikti neatskleistą;

                           b)

                           gaunančioji Šalis gali savo atsakomybe perduoti neatskleistą informaciją jai pavaldžioms institucijoms ar asmenims tik konkrečiais šio Susitarimo įgyvendinimo tikslais;

                           c)

                           gavusi išankstinį rašytinį neatskleidžiamą informaciją suteikiančios Šalies sutikimą, gaunančioji Šalis gali paskleisti tokią neatskleidžiamą informaciją plačiau nei leidžiama pagal šio straipsnio 2 dalį. Šalys bendrai parengia tokio prašymo plačiau paskleisti informaciją ir išankstinio rašytinio patvirtinimo gavimo tvarką, ir kiekviena Šalis suteikia tokį patvirtinimą, kiek tai leidžia jos vidaus politika, įstatymai ir kiti teisės aktai;

                           d)

                           dokumentais nepagrįsta neatskleidžiama informacija ar kitokia konfidenciali informacija, suteikta seminaruose ir kitokiuose pagal šį Susitarimą surengtuose Šalių atstovų posėdžiuose, arba informacija, gauta dalyvaujant personalui, panaudojant pajėgumus ar vykdant netiesioginius veiksmus, lieka konfidenciali, jei tokios neatskleidžiamos arba kitos konfidencialios ar privilegijuotos informacijos gavėjas apie perduodamos informacijos konfidencialumą yra informuojamas šią informaciją perduodant pagal 1 dalį;

                           e)

                           kiekviena Šalis stengiasi užtikrinti, kad jos pagal 1 ir 3 dalis gaunama neatskleidžiama informacija būtų kontroliuojama, kaip nurodyta šiame dokumente. Jei viena iš Šalių sužino, kad ji nesugebės arba pagrįstai gali tikėtis nesugebėsianti laikytis 1 ir 3 dalyse nurodytų neatskleidžiamumo nuostatų, ji nedelsdama informuoja kitą Šalį. Paskui Šalys tariasi, kad nustatytų tinkamą veiksmų planą.

         III PRIEDAS
   IZRAELIO FINANSINIO ĮNAŠO Į EB SEPTINTĄJĄ BENDRĄJĄ PROGRAMĄ REGLAMENTAVIMO TAISYKLĖS
   I.   Izraelio finansinio įnašo skaičiavimas

               1.

               Izraelio finansinis įnašas į EB Septintąją bendrąją programą nustatomas kasmet, proporcingai ir pridedant jį prie sumos, kuri kiekvienais metais skiriama iš Europos Sąjungos bendrojo biudžeto įsipareigojimų asignavimams, reikalingiems EB Septintajai bendrajai programai vykdyti, vadovauti ir veikti.

               2.

               Izraelio įnašo skaičiavimo proporcingumo koeficientas gaunamas nustačius santykį tarp Izraelio bendrojo vidaus produkto rinkos kainomis ir Europos Sąjungos valstybių narių bei Izraelio bendrojo vidaus produkto rinkos kainomis sumos. Šis santykis skaičiuojamas pagal naujausius tų pačių metų Tarptautinio rekonstrukcijos ir plėtros banko statistinius duomenis, turimus skelbiant preliminarų Europos Sąjungos biudžeto projektą.

               3.

               Kuo skubiau ir ne vėliau kaip metų, einančių prieš finansinius metus, rugsėjo 1 d. Komisija perduoda Izraeliui šią informaciją ir susijusią pagrindinę informacinę medžiagą:

                           —

                           asignavimų sumą pagal EB Septintosios bendrosios programos išlaidų ataskaitą, pateikiamą preliminariame Europos Sąjungos biudžeto projekte,

                           —

                           numatomą įnašų sumą pagal preliminarų Europos Sąjungos biudžeto projektą, atitinkančią Izraelio dalyvavimą EB Septintojoje bendrojoje programoje pagal šio straipsnio 1, 2 ir 3 dalis.

                     Galutinai patvirtinus bendrąjį biudžetą, Komisija praneša Izraeliui galutines šios dalies pirmoje pastraipoje nurodytas sumas, pateikiamas Izraelio dalyvavimą atitinkančių išlaidų ataskaitos forma.

         II.   Izraelio finansinio įnašo mokėjimas

               1.

               Ne vėliau kaip kiekvienų finansinių metų sausio ir birželio mėn. Komisija pateikia Izraeliui mokėjimo pareikalavimą, atitinkantį jo įnašą pagal šį Susitarimą. Tokiuose mokėjimo pareikalavimuose atitinkamai nurodoma sumokėti:
               šešias dvyliktąsias Izraelio įnašo ne vėliau kaip per 60 dienų nuo mokėjimo pareikalavimo gavimo. Tačiau šešios dvyliktosios įnašo, kurias reikia sumokėti ne vėliau kaip per 60 dienų nuo sausio mėn. pateikto pareikalavimo gavimo, skaičiuojamos remiantis suma, nurodyta preliminaraus biudžeto projekto pajamų ataskaitoje: sumokėta suma sureguliuojama mokant kitas šešias dvyliktąsias dalis, sumokėtinas ne vėliau kaip per 30 dienų nuo vėliausiai birželio mėn. pateikto mokėjimo pareikalavimo gavimo.
               Pirmaisiais šio Susitarimo įgyvendinimo metais Komisija pirmąjį mokėjimo pareikalavimą pateikia per 30 dienų po Susitarimo laikino taikymo pradžios. Jei toks pareikalavimas būtų pateiktas po birželio 15 d., jame turi būti numatyta per 60 dienų sumokėti dvylika dvyliktųjų Izraelio įnašo, apskaičiuoto remiantis biudžeto pajamų ataskaitoje nurodyta suma.

               2.

               Izraelio įnašas nurodomas ir mokamas eurais. Izraelio įmoka perduodama Bendrijos programoms kaip biudžeto pajamos, Europos Sąjungos bendrojo biudžeto pajamų ataskaitoje priskirtos atitinkamai biudžeto eilutei. Asignavimų valdymui galioja Europos Sąjungos bendrajam biudžetui taikytinas finansinis reglamentas.

               3.

               Izraelis savo įnašą pagal šį Susitarimą moka pagal 1 dalyje nurodytą grafiką. Uždelsus sumokėti įnašą, nuo sumokėjimo dienos Izraelis moka delspinigius nuo įsiskolintos sumos. Delspinigių tarifas yra toks, kokį Europos centrinis bankas mokėjimo dieną taiko savo pagrindinėms refinansavimo operacijoms eurais, ir pridedama 1,5 procentinio punkto.
               Jei sumokėti įnašą vėluojama tiek, kad tai gali smarkiai pakenkti programos įgyvendinimui ir vadovavimui, Komisija nusiunčia Izraeliui oficialų priminimo raštą, o šiam per 20 darbo dienų nesumokėjus, Komisija sustabdo Izraelio dalyvavimą programose tais finansiniais metais, nepažeisdama Bendrijos įsipareigojimų pagal jau sudarytus dotacijų susitarimus ir (arba) sutartis, susijusias su pasirinktų netiesioginių veiksmų įgyvendinimu.

               4.

               Ne vėliau kaip kitų finansinių metų gegužės 31 d. parengiama ir Izraeliui susipažinti nusiunčiama asignavimų EB Septintajai bendrajai programai tais finansiniais metais ataskaita, parengta pagal Komisijos pajamų ir išlaidų ataskaitos formatą.

               5.

               Pagal pajamų ir išlaidų ataskaitos parengimo tvarką baigdama rengti kiekvienų finansinių metų ataskaitas Komisija sureguliuoja Izraelio dalyvavimo apskaitą. Toks sureguliavimas atliekamas atsižvelgiant į finansiniais metais padarytus pakeitimus, kuriems buvo panaudota perdavimo, atšaukimo, perkėlimo, įsipareigojimų panaikinimo operacijos arba papildomi ir taisomieji biudžetai. Toks sureguliavimas atliekamas mokant antrą kitų finansinių metų įmoką, o paskutinių finansinių metų – 2014 m. liepos mėn. Vėliau sureguliavimas atliekamas kiekvienais metais iki 2016 m. liepos mėn.

         IV PRIEDAS
   PAGAL ŠIĄ SUTARTĮ BENDRIJOS PROGRAMOSE DALYVAUJANČIŲ IZRAELIO DALYVIŲ FINANSINĖ KONTROLĖ
   I.   Tiesioginis ryšių palaikymas
   Komisija tiesiogiai palaiko ryšius su Izraelyje įsteigtais EB Septintosios bendrosios programos dalyviais ir jų subrangovais. Jie gali tiesiogiai teikti Komisijai visą tinkamą informaciją ir dokumentus, kuriuos jie turi pateikti remiantis šiame Susitarime minėtomis priemonėmis ir jiems įgyvendinti sudarytais dotacijų susitarimais ir (arba) sutartimis.
   II.   Auditai

               1.

               Pagal Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento su pakeitimais, padarytais Tarybos reglamentu (EB, Euratomas) Nr. 1995/2006 (1), Komisijos reglamentą (EB, Euratomas) Nr. 1248/2006 (2), iš dalies keičiantį Reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles, ir kitas šiame Susitarime minėtas taisykles dotacijų susitarimuose ir (arba) sutartyse, sudarytose su Izraelyje įsteigtais programos dalyviais, gali būti numatyti moksliniai, finansiniai, technologiniai ar kitokio pobūdžio auditai, kuriuos Komisijos pareigūnai arba kiti Komisijos įgalioti asmenys gali bet kuriuo metu atlikti dalyvių ir jų subrangovų patalpose.

               2.

               Komisijos pareigūnams, Europos Audito Rūmams ir bet kuriems kitiems Komisijos įgaliotiems asmenims suteikiama galimybė tinkamai susipažinti su vietomis, vykdomais darbais ir dokumentais bei su visa tokiems auditams atlikti reikalinga informacija, įskaitant ir informaciją elektronine forma, jei ši teisė gauti visą informaciją aiškiai išdėstoma dotacijų susitarimuose ir (arba) sutartyse, sudarytose su dalyviais iš Izraelio šiame Susitarime minėtoms priemonėms įgyvendinti.

               3.

               Auditai gali būti atlikti pasibaigus EB Septintosios ir Euratomo bendrųjų programų ar šio Susitarimo terminui, laikantis atitinkamuose dotacijų susitarimuose ir (arba) sutartyse nustatytų sąlygų.

               4.

               Izraelio Vyriausybės paskirta kompetentinga Izraelio valdžios institucija iš anksto yra informuojama apie Izraelio teritorijoje planuojamus atlikti auditus. Toks informavimas nėra įstatymuose numatyta sąlyga tokiems auditams atlikti.

         III.   Patikros vietoje

               1.

               Pagal šį Susitarimą Komisijai (Europos kovos su sukčiavimu tarnybai (OLAF)) suteikiami įgaliojimai dalyvių ir jų subrangovų iš Izraelio patalpose atlikti patikras vietoje ir tikrinimus laikantis Tarybos reglamente (Euratomas, EB) Nr. 2185/96 (3) nustatytų nuostatų ir sąlygų.

               2.

               Komisija, rengdamasi atlikti ir atlikdama patikras vietoje bei tikrinimus, glaudžiai bendradarbiauja su Izraelio Vyriausybės paskirta kompetentinga Izraelio valdžios institucija, kaip numatyta šio priedo A priedėlyje. Paskirtoji valdžios institucija tinkamu laiku iš anksto yra informuojama apie patikrų ir tikrinimų objektą, tikslą bei teisinį pagrindą, kad galėtų suteikti pagalbą. Šiuo tikslu Izraelio kompetentingų valdžios institucijų pareigūnai gali dalyvauti tokiose vietoje atliekamose patikrose ir tikrinimuose.

               3.

               Suinteresuotų Izraelio valdžios institucijų pageidavimu Komisija vietoje atliekamas patikras ir tikrinimus gali atlikti drauge su tomis institucijomis.

               4.

               Jei EB Septintosios bendrosios programos dalyviai nesutinka, kad būtų atlikta patikra vietoje arba tikrinimas, Izraelio valdžios institucijos, vadovaudamosi nacionalinėmis taisyklėmis ir kitais teisės aktais, suteikia Komisijos inspektoriams reikalingą pagalbą, kad šie galėtų įgyvendinti savo pareigą – atlikti patikrą vietoje arba tikrinimą.

               5.

               Komisija kuo greičiau praneša kompetentingai Izraelio valdžios institucijai apie visus turimus faktus ar įtarimus dėl pažeidimų, kuriuos ji nustatė atlikdama patikrą vietoje ar tikrinimą. Bet kokiu atveju Komisija praneša minėtai valdžios institucijai apie tokių patikrų ir tikrinimų rezultatus.

         IV.   Informavimas ir konsultacijos

               1.

               Kad būtų tinkamai įgyvendintos šio priedo nuostatos, Izraelio ir Bendrijos kompetentingos valdžios institucijos reguliariai keičiasi informacija, jei tai nėra draudžiama ar neleistina pagal nacionalines taisykles ir kitus teisės aktus, ir vienos iš Šalių prašymu tariasi.

               2.

               Izraelio kompetentingos valdžios institucijos per pagrįstą laikotarpį praneša Komisijai bet kokią gautą faktinę informaciją arba informuoja apie įtarimus dėl dotacijų susitarimų ir (arba) sutarčių, sudarytų taikant šiame Susitarime numatytas priemones, sudarymo ar įgyvendinimo pažeidimo.

         V.   Konfidencialumas
   Informacijai, kuri buvo kokia nors forma perduota ar gauta remiantis šiuo priedu, taikomi profesinės paslapties reikalavimai, ir ji saugoma taip pat, kaip panaši informacija saugoma pagal Izraelio teisę ir pagal Bendrijos institucijoms taikomas atitinkamas nuostatas. Tokia informacija negali būti perduota jokiems asmenims, išskyrus tuos Bendrijos institucijų arba valstybių narių ar Izraelio asmenis, kurie teisėtai turi žinoti šią informaciją savo funkcijoms vykdyti, ir ši informacija gali būti panaudota tik siekiant veiksmingai apsaugoti Šalių finansinius interesus (4).
   VI.   Administracinės priemonės ir nuobaudos
   Nepažeisdama Izraelio baudžiamosios teisės taikymo, Komisija gali taikyti administracines priemones ir nuobaudas pagal Reglamentą (EB, Euratomas) Nr. 1605/2002 su pakeitimais, padarytais Tarybos reglamentu (EB, Euratomas) Nr. 1995/2006, Reglamentą (EB, Euratomas) Nr. 2342/2002 su pakeitimais, padarytais Komisijos reglamentu (EB, Euratomas) Nr. 1248/2006, ir 1995 m. gruodžio 18 d. Tarybos reglamentą (EB, Euratomas) Nr. 2988/95 dėl Europos Bendrijų finansinių interesų apsaugos.
   VII.   Išieškojimas ir vykdymas
   Komisijos pagal EB Septintąją bendrąją programą taikant šį Susitarimą priimami sprendimai, kuriais kitų valstybių piliečiams nustatoma piniginė prievolė, Izraelyje vykdytini Izraelio teisme civilinio proceso tvarka. Atitinkamos nuostatos dėl vykdymo įtrauktos į dotacijų susitarimus su Izraelio dalyviais. Izraelio Valstybės Vyriausybės paskirtos valdžios institucijos perduoda vykdomąjį raštą Izraelio teismui, neatlikdamos jokio kito patikrinimo, išskyrus dokumento autentiškumo patikrinimą; Vyriausybė praneša Komisijai apie paskirtą instituciją. Priverstinis vykdymas atliekamas pagal Izraelyje nustatytas vidaus tvarkos taisykles. Europos Bendrijų Teisingumo Teismas tikrina sprendimo dėl vykdymo teisėtumą. Europos Bendrijų Teisingumo Teismo sprendimai, paskelbti remiantis pagal EB Septintąją ir Euratomo bendrąsias programas sudaryto dotacijos susitarimo ir (arba) sutarties arbitražo nuostata, vykdomi tokiomis pat sąlygomis.

      (1)  OL L 390, 2006 12 30.

      (2)  OL L 227, 2006 8 19.

      (3)  OL L 292, 1996 11 15, p. 2.

      (4)  OL L 312, 1995 12 23, p. 1.
 ---documentbreak--- NA ---documentbreak---

               25.8.2007

               LT

               Europos Sąjungos oficialusis leidinys

               L 220/19

         BAIGIAMASIS AKTAS
   EUROPOS BENDRIJOS
   ir
   IZRAELIO VALSTYBĖS
   įgaliotieji atstovai,,
   du tūkstančiai septintų metų liepos šešioliktą dieną susirinkę Briuselyje pasirašyti Europos bendrijos ir Izraelio Valstybės susitarimo dėl mokslinio ir technologinio bendradarbiavimo, priėmė šią bendrą deklaraciją:
   Bendra susitariančiųjų šalių deklaracija dėl dialogo dėl naujų struktūrų įgyvendinant EB sutarties 169 ir 171 straipsnius.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Европa Шериктештиги γчγн
         За Европейское Сообщество

         За държавата Израел
         Por el Estado de Israel
         Za Stát Izrael
         For Staten Israel
         Für den Staat Israel
         Iisraeli Riigi nimel
         Για το Κράτος του Ισραήλ
         For the State of Israel
         Pour l'État d'Israël
         Per lo Stato di Israele
         Izraēlas Valsts vārdā
         Izraelio Valstybės vardu
         Izrael Állam részéről
         Għall-Istat ta' l-Iżrael
         Voor de Staat Israël
         W imieniu Państwa Izrael
         Pelo Estado de Israel
         Pentru Statul Israel
         Za Izraelský štát
         Za državo Izrael
         Israelin valtion puolesta
         För Staten Israel

   BENDRA SUSITARIANČIŲJŲ ŠALIŲ DEKLARACIJA
   dėl dialogo dėl naujų struktūrų įgyvendinant EB sutarties 169 ir 171 straipsnius
   Šalys pareiškia, kad norint užtikrinti tinkamą šio Susitarimo I priedo I skirsnio 1 dalies įgyvendinimą Izraelis bus laiku ir tinkamai informuojamas apie parengiamuosius darbus dėl struktūrų, kurios kuriamos remiantis EB sutarties 169 ir (arba) 171 straipsniais ir kurios bus įgyvendinamos pagal Septintąją bendrąją programą.


title: (2014/182/EU): 2014 m. kovo 31 d. Tarybos sprendimas, kuriuo skiriamas Regionų komiteto Liuksemburgui atstovaujantis narys ir Liuksemburgui atstovaujantys du pakaitiniai nariai

text:
2.4.2014

               LT

               Europos Sąjungos oficialusis leidinys

               L 99/25

         TARYBOS SPRENDIMAS
   2014 m. kovo 31 d.
   kuriuo skiriamas Regionų komiteto Liuksemburgui atstovaujantis narys ir Liuksemburgui atstovaujantys du pakaitiniai nariai
   (2014/182/EU)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Liuksemburgo Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Dan KERSCH kadencijai tapo laisva Regionų komiteto nario vieta;

               (3)

               pasibaigus Yves CRUCHTEN kadencijai tapo laisva pakaitinio nario vieta. Roby BIWER paskyrus Regionų komiteto nariu tampa laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. sausio 25 d. į Regionų komitetą skiriami:

               a)

               nariu:

                           —

                           Roby BIWER, Conseiller communal de la commune de Bettembourg

                     ir

               b)

               pakaitiniais nariais:

                           —

                           Tom JUNGEN, Bourgmestre de la commune de Roeser

                           —

                           Christine SCHWEICH, Bourgmestre de la commune de Mondercange.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. kovo 31 d.

            Tarybos vardu

            Pirmininkas

         D. KOURKOULAS

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2014/30/ES: 2013 m. rugpjūčio 29 d. Europos Centrinio Banko sprendimas dėl nacionalinių centrinių bankų procentinių dalių Europos Centrinio Banko kapitalo pasirašymo rakte (ECB/2013/28)

text:
21.1.2014

               LT

               Europos Sąjungos oficialusis leidinys

               L 16/53

      EUROPOS CENTRINIO BANKO SPRENDIMAS

   2013 m. rugpjūčio 29 d.
   dėl nacionalinių centrinių bankų procentinių dalių Europos Centrinio Banko kapitalo pasirašymo rakte
   (ECB/2013/28)
   (2014/30/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 29 straipsnio 3 dalį ir 29 straipsnio 4 dalį,
   atsižvelgdama į Europos Centrinio Banko (ECB) bendrosios tarybos įnašą pagal Europos centrinių bankų sistemos ir Europos Centrinio Banko statuto 46 straipsnio 2 dalies ketvirtą įtrauką,
   kadangi:

               (1)

               2013 m. birželio 21 d. Sprendimas ECB/2013/17 dėl nacionalinių centrinių bankų procentinių dalių Europos Centrinio Banko kapitalo pasirašymo rakte (1) nustatė tiems nacionaliniams centriniams bankams (NCB), kurie 2013 m. liepos 1 d. buvo Europos centrinių bankų sistemos (ECBS) nariai, nuo 2013 m. liepos 1 d. skiriamus indeksus ECB kapitalo pasirašymo rakte (toliau atitinkamai – indeksai kapitalo rakte ir kapitalo raktas);

               (2)

               pagal Europos centrinių bankų sistemos ir Europos Centrinio Banko statuto (toliau – ECBS statutas) 29 straipsnio 3 dalį indeksai kapitalo rakte turi būti koreguojami kas penkeri metai po ECBS įsteigimo analogiškai vadovaujantis nuostatomis, išdėstytomis Statuto 29 straipsnio 1 dalyje. Pakoreguotas kapitalo raktas pradedamas taikyti nuo pirmos metų, einančių po metų, kuriais įvyko pakoregavimas, dienos;

               (3)

               paskutinį kartą indeksai kapitalo rakte pagal ECBS statuto 29 straipsnio 3 dalį buvo koreguoti 2008 m. ir įsigaliojo nuo 2009 m. sausio 1 d. (2) Vėliau ECB kapitalo raktas buvo išplėstas pagal ECBS statuto 48 straipsnio 3 dalį, atsižvelgiant į naujųjų valstybių narių įstojimą į Europos Sąjungą (3);

               (4)

               vadovaudamasi 2003 m. liepos 15 d. Tarybos sprendimu 2003/517/EB dėl statistinių duomenų, naudojamų tikslinant Europos Centrinio Banko kapitalo pasirašymo raktą (4), Europos Komisija pateikė ECB statistinius duomenis, kurie turi būti naudojami nustatant pakoreguotą kapitalo raktą,

         PRIĖMĖ ŠĮ SPRENDIMĄ:
   1 straipsnis
   Apvalinimas
   Jei Europos Komisija pateikia patikslintus statistinius duomenis, kurie turi būti naudojami pakoreguojant kapitalo raktą, ir skaičių suma iš viso nesudaro 100 %, skirtumas išlyginamas: i) jei visa suma yra mažesnė už 100 % – prie mažiausios (-ių) dalies (-ių) didėjančia tvarka pridedant 0,0001 procentinio punkto, kol gaunama tiksliai 100 %, arba ii) jei visa suma yra didesnė už 100 % – iš didžiausios (-ių) dalies (-ių) mažėjančia tvarka atimant 0,0001 procentinio punkto, kol gaunama tiksliai 100 %.
   2 straipsnis
   Indeksai kapitalo rakte
   Kiekvienam NCB skiriamas ECBS statuto 29 straipsnyje apibrėžtas indeksas kapitalo rakte nuo 2014 m. sausio 1 d. yra toks:

               Nationale Bank van België/Banque Nationale de Belgique

               2,4778 %

               Българска народна банка (Bulgarijos nacionalinis bankas)

               0,8590 %

               Česká národní banka

               1,6075 %

               Danmarks Nationalbank

               1,4873 %

               Deutsche Bundesbank

               17,9973 %

               Eesti Pank

               0,1928 %

               Banc Ceannais na hÉireann/Central Bank of Ireland

               1,1607 %

               Bank of Greece

               2,0332 %

               Banco de España

               8,8409 %

               Banque de France

               14,1792 %

               Hrvatska narodna banka

               0,6023 %

               Banca d’Italia

               12,3108 %

               Central Bank of Cyprus

               0,1513 %

               Latvijas Banka

               0,2821 %

               Lietuvos bankas

               0,4132 %

               Banque centrale du Luxembourg

               0,2030 %

               Magyar Nemzeti Bank

               1,3798 %

               Bank Ċentrali ta’ Malta/Central Bank of Malta

               0,0648 %

               De Nederlandsche Bank

               4,0035 %

               Oesterreichische Nationalbank

               1,9631 %

               Narodowy Bank Polski

               5,1230 %

               Banco de Portugal

               1,7434 %

               Banca Națională a României

               2,6024 %

               Banka Slovenije

               0,3455 %

               Národná banka Slovenska

               0,7725 %

               Suomen Pankki

               1,2564 %

               Sveriges riksbank

               2,2729 %

               Bank of England

               13,6743 %

         3 straipsnis
   Įsigaliojimas ir panaikinimas
   1.   Šis sprendimas įsigalioja 2014 m. sausio 1 d.
   2.   Sprendimas ECB/2013/17 panaikinamas nuo 2014 m. sausio 1 d.
   3.   Nuorodos į Sprendimą ECB/2013/17 laikomos nuorodomis į šį sprendimą.

      Priimta Frankfurte prie Maino 2013 m. rugpjūčio 29 d.

            ECB Pirmininkas

         Mario DRAGHI

      (1)  OL L 187, 2013 7 6, p. 15.

      (2)  2008 m. gruodžio 12 d. ECB/2008/23 dėl nacionalinių centrinių bankų procentinių dalių Europos centrinio banko kapitalo pasirašymo rakte (OL L 21, 2009 1 24, p. 66).

      (3)  2013 m. birželio 21 d. ECB/2013/17 dėl nacionalinių centrinių bankų procentinių dalių Europos Centrinio Banko kapitalo pasirašymo rakte (OL L 187, 2013 7 6, p. 15).

      (4)  OL L 181, 2003 7 19, p. 43.


title: 2000 m. rugsėjo 28 d. Tarybos sprendimas dėl Europos bendrijos ir Norvegijos Karalystės susitarimo dėl Norvegijos dalyvavimo Europos narkotikų ir narkomanijos stebėsenos centro veikloje sudarymo

text:
Svarbus teisinis pranešimas

|

32000D0602

Oficialusis leidinys L 257 , 11/10/2000 p. 0023 - 0023

		Tarybos sprendimas2000 m. rugsėjo 28 d.dėl Europos bendrijos ir Norvegijos Karalystės susitarimo dėl Norvegijos dalyvavimo Europos narkotikų ir narkomanijos stebėsenos centro veikloje sudarymo(2000/602/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 30 straipsnį kartu su 300 straipsnio 2 dalies pirmos pastraipos antruoju sakiniu,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi:(1) 1993 m. vasario 8 d. Tarybos reglamento (EEB) Nr. 302/93 dėl Europos narkotikų ir narkomanijos stebėsenos centro įsteigimo [3] 13 straipsnyje numatyta, kad Centro veikloje gali dalyvauti ir valstybės, kurios nėra Bendrijos narės, ir kurias su Bendrija ir jos valstybėmis narėmis sieja bendri interesai siekiant Centro tikslų ir atliekant jo darbą.(2) Reikėtų patvirtinti Bendrijos ir Norvegijos susitarimą dėl pastarosios dalyvavimo Europos narkotikų ir narkomanijos monitoringo centro veikloje, dėl kurio derėjosi Komisija Europos bendrijos vardu,NUSPRENDĖ:1 straipsnisBendrijos vardu patvirtinamas Europos bendrijos ir Norvegijos Karalystės susitarimas dėl Norvegijos dalyvavimo Europos narkotikų ir narkomanijos stebėsenos centro veikloje.Susitarimo tekstas pridedamas prie šio sprendimo.2 straipsnisTarybos pirmininkas įgaliojamas paskirti asmenį, įgaliotą pasirašyti Susitarimą, kuris taptų privalomas Bendrijai, ir išsiunčiant diplomatinę notą pateikti Susitarimo 12 straipsnyje numatytą pranešimą [4].Priimta Briuselyje, 2000 m. rugsėjo 28 d.Tarybos varduPirmininkasD. Vaillant[1] OL C 376 E, 1999 12 28, p. 58.[2] Nuomonė pareikšta 2000 m. birželio 16 d. (dar nepaskelbta Oficialiajame leidinyje).[3] OL L 36, 1993 2 12, p. 1. Reglamentas su pakeitimais, padarytais Reglamentu (EB) Nr. 3294/94 (OL L 341, 1994 12 30, p. 7).[4] Tarybos Generalinis Sekretoriatas paskelbs Susitarimo įsigaliojimo datą Europos Bendrijų oficialiajame leidinyje.--------------------------------------------------


title: 2011/637/ES: 2011 m. rugsėjo 26 d. Tarybos sprendimas, kuriuo iš dalies keičiamas ir pratęsiamas Sprendimo 2007/641/EB dėl konsultacijų su Fidžio Salų Respublika pagal AKR ir EB partnerystės susitarimo 96 straipsnį ir Vystomojo bendradarbiavimo priemonės 37 straipsnį užbaigimo galiojimas

text:
28.9.2011

               LT

               Europos Sąjungos oficialusis leidinys

               L 252/1

         TARYBOS SPRENDIMAS
   2011 m. rugsėjo 26 d.
   kuriuo iš dalies keičiamas ir pratęsiamas Sprendimo 2007/641/EB dėl konsultacijų su Fidžio Salų Respublika pagal AKR ir EB partnerystės susitarimo 96 straipsnį ir Vystomojo bendradarbiavimo priemonės 37 straipsnį užbaigimo galiojimas
   (2011/637/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį,
   atsižvelgdama į 2000 m. birželio 23 d. Kotonu pasirašytą (1) ir paskutinį kartą peržiūrėtą 2010 m. birželio 22 d. Uagadugu (2) Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (toliau – AKR ir ES partnerystės susitarimas), ypač į jo 96 straipsnį,
   atsižvelgdama į Taryboje susirinkusių valstybių narių Vyriausybių atstovų Vidaus susitarimą dėl priemonių, kurių turi būti imtasi, ir tvarkos, kurios turi būti laikomasi, siekiant įgyvendinti AKR ir EB partnerystės susitarimą (3), ypač į jo 3 straipsnį,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1905/2006, nustatantį vystomojo bendradarbiavimo finansinę priemonę (toliau – Vystomojo bendradarbiavimo priemonė) (4), ypač į jo 37 straipsnį,
   atsižvelgdama į Europos Komisijos pasiūlymą,
   kadangi:

               (1)

               Tarybos sprendimas 2007/641/EB (5) priimtas siekiant imtis tinkamų priemonių po to, kai pažeistos esminės AKR ir ES partnerystės susitarimo 9 straipsnio nuostatos ir nepaisyta Vystomojo bendradarbiavimo priemonės 3 straipsnyje nurodytų vertybių;

               (2)

               šios priemonės pratęstos Tarybos sprendimu 2009/735/EB (6), o vėliau Tarybos sprendimais 2010/208/ES (7), 2010/589/ES (8) ir 2011/219/ES (9), atsižvelgiant į tai, kad Fidžio Respublika ne tik vis dar turi įgyvendinti svarbius įsipareigojimus, susijusius su esminėmis AKR ir ES partnerystės susitarimo ir Vystomojo bendradarbiavimo priemonės nuostatomis, kuriems pritarė 2007 m. balandžio mėn. vykusių konsultacijų metu, tačiau padarė svarbių neigiamų su šiais įsipareigojimais susijusių veiksmų;

               (3)

               Sprendimo 2007/641/EB galiojimas baigiasi 2011 m. rugsėjo 30 d. Tikslinga pratęsti jo galiojimą ir atitinkamai atnaujinti tinkamų priemonių turinį,

         PRIĖMĖ ŠĮ SPRENDIMĄ:
   1 straipsnis
   Sprendimas 2007/641/EB iš dalies keičiamas taip:

               1.

               3 straipsnio antra pastraipa pakeičiama šiuo tekstu:
               „Jis nustoja galioti 2012 m. rugsėjo 31 d. Jis turi būti reguliariai bent kartą per šešis mėnesius peržiūrimas.“

               2.

               Priedas pakeičiamas šio sprendimo priedu.

         2 straipsnis
   Šio sprendimo priede pateiktas laiškas adresuojamas Fidžio Respublikai.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. rugsėjo 26 d.

            Tarybos vardu

            Pirmininkas

         M. KOROLEC

      (1)  OL L 317, 2000 12 15, p. 3.

      (2)  OL L 287, 2010 11 4, p. 3.

      (3)  OL L 317, 2000 12 15, p. 376.

      (4)  OL L 378, 2006 12 27, p. 41.

      (5)  OL L 260, 2007 10 5, p. 15.

      (6)  OL L 262, 2009 10 6, p. 43.

      (7)  OL L 89, 2010 4 9, p. 7.

      (8)  OL L 260, 2010 10 2, p. 10.

      (9)  OL L 93, 2011 4 7, p. 2.

      PRIEDAS
      J. E. Ratu Epeli NAILATIKAU
      Fidžio Respublikos Prezidentui
      Suva
      Fidžio Respublika
      Jūsų Ekscelencija,
      Europos Sąjunga (ES) AKR ir ES partnerystės susitarimo 9 straipsnio ir Vystomojo bendradarbiavimo priemonės 3 straipsnio nuostatas laiko labai svarbiomis. AKR ir ES partnerystė grindžiama pagarba žmogaus teisėms, demokratijos ir teisinės valstybės principais, kurie yra esminės AKR ir ES partnerystės susitarimo nuostatos ir mūsų santykių pagrindas.
      2006 m. gruodžio 11 d. ES Vadovų Taryba pasmerkė Fidžio Respublikoje (toliau – Fidžis) įvykdytą karinį perversmą.
      Remdamasi AKR ir ES partnerystės susitarimo 96 straipsniu ir atsižvelgdama į tai, kad 2006 m. gruodžio 5 d. įvykdytu kariniu perversmu buvo pažeistos esminės šio susitarimo 9 straipsnio nuostatos, ES pakvietė Fidžį pradėti konsultacijas, kaip numatyta AKR ir ES partnerystės susitarime, siekdama nuodugniai išnagrinėti padėtį ir prireikus imtis priemonių jai ištaisyti.
      Oficiali šių konsultacijų dalis prasidėjo Briuselyje 2007 m. balandžio 18 d. ES teigiamai vertino tai, jog tuo metu laikinoji Vyriausybė patvirtino keletą pagrindinių įsipareigojimų, susijusių su žmogaus teisėmis ir pagrindinėmis laisvėmis, pagarba demokratijos ir teisinės valstybės principams, kaip pažymima toliau, ir pasiūlė priemones jiems įgyvendinti.
      Deja, nuo tada įvyko keletas neigiamų pokyčių, ypač 2009 m. balandžio mėn., o tai reiškia, kad šiuo metu Fidžis pažeidžia nemažai savo įsipareigojimų. Tai ypač susiję su Konstitucijos panaikinimu, ilgam atidėtais parlamento rinkimais ir žmogaus teisių pažeidimais. Nors įgyvendinti įsipareigojimus gerokai vėluojama, dauguma tų įsipareigojimų tebėra labai aktualūs esant dabartinei padėčiai Fidžyje, todėl jie pridedami prie šio laiško. Kadangi Fidžis vienašališkai nusprendė nepaisyti keleto svarbiausių įsipareigojimų, jis prarado vystymuisi skirtų lėšų.
      Tačiau, remdamasi partnerystės dvasia, kuri yra AKR ir ES partnerystės susitarimo pagrindas, ES išreiškia savo pasirengimą pradėti naujas oficialias konsultacijas, kai tik bus pakankamas pagrindas manyti, kad tokios konsultacijos gali duoti teigiamų rezultatų. 2009 m. liepos 1 d. laikinasis premjeras pateikė reformų ir demokratinės tvarkos atkūrimo planą. ES yra pasiruošusi pradėti dialogą dėl šio plano ir apsvarstyti, ar jis gali tapti naujų konsultacijų pagrindu. Todėl ES nusprendė pratęsti galiojančių tinkamų priemonių taikymą Fidžiui, kad būtų suteikta galimybė pradėti naujas konsultacijas. Kadangi kai kurios tinkamos priemonės yra nebeaktualios, buvo nuspręsta, kad užuot vienašališkai jas atnaujinusi, ES yra linkusi toliau išnagrinėti galimybes pradėti naujas konsultacijas su Fidžiu. Taigi labai svarbu, kad laikinoji Vyriausybė įsipareigotų palaikyti įtraukų politinį dialogą šalies viduje ir lanksčiai vertintų plano laikotarpį. Nors ES pozicija yra ir visada bus grindžiama AKR ir ES partnerystės susitarimo esminėmis nuostatomis ir pagrindiniais jo principais, ypač dėl esminės dialogo reikšmės ir abipusių įsipareigojimų vykdymo, pabrėžiama, kad ES nedaro jokių išankstinių išvadų dėl ateityje vyksiančių konsultacijų rezultatų.
      Jei po naujų konsultacijų Fidžis prisiims svarbių įsipareigojimų, ES yra pasirengusi greitai ir teigiama linkme peržiūrėti šias tinkamas priemones. Tačiau, jei padėtis Fidžyje nesikeis, jis toliau praras vystymuisi skirtas lėšas. Pažymėtina, kad ES, rengdama paskesnius sprendimus dėl lydimųjų priemonių Protokolo dėl cukraus šalims ir Fidžio nacionalinę orientacinę programą, susijusią su 10-uoju Europos plėtros fondu (EPF), atsižvelgs į pažangos, padarytos atkuriant konstitucinę tvarką, vertinimą.
      Kol naujos konsultacijos dar neįvyko, ES ragina Fidžį tęsti ir aktyviau palaikyti tvirtesnį politinį dialogą.
      Taikomos tokios tinkamos priemonės:

                  —

                  gali būti tęsiama humanitarinė pagalba ir tiesioginė parama pilietinei visuomenei ir pažeidžiamiems gyventojams,

                  —

                  gali būti tęsiama jau vykdoma bendradarbiavimo veikla, visų pirma pagal 8-ojo ir 9-ojo EPF programas,

                  —

                  gali būti vykdoma bendradarbiavimo veikla, kuri padėtų grįžti prie demokratijos ir pagerintų valdymą, išskyrus labai išskirtines aplinkybes,

                  —

                  gali būti toliau įgyvendinamos cukraus reformos 2006 m. lydimosios priemonės. 2007 m. birželio 19 d. Fidžis techniniu lygmeniu pasirašė finansavimo susitarimą. Pažymėtina, kad finansavimo susitarime numatyta galiojimo sustabdymo sąlyga,

                  —

                  gali būti toliau rengiama daugiametė cukraus reformos 2011–2013 m. lydimųjų priemonių orientacinė programa, siekiant ją pasirašyti,

                  —

                  šalies strategijos dokumento ir 10-ojo EPF nacionalinės orientacinės programos, apimančios orientacinį finansinį paketą, užbaigimas, pasirašymas techniniu lygmeniu ir įgyvendinimas bei galimas skatinamosios dalies, sudarančios 25 % finansinio paketo sumos, skyrimas priklausys nuo prisiimtų įsipareigojimų žmogaus teisių ir teisinės valstybės srityje laikymosi: visų pirma laikinoji Vyriausybė turi laikytis Konstitucijos, turi būti visiškai gerbiama teismų nepriklausomybė, o nepaprastosios padėties potvarkiai, vėl pradėti taikyti 2007 m. rugsėjo 6 d., turi būti panaikinti kaip įmanoma greičiau; kaltinimai žmogaus teisių pažeidimu turi būti tiriami arba nagrinėjami Fidžio įstatymais nustatytose instancijose laikantis įstatymais nustatytų procedūrų; laikinoji Vyriausybė turi dėti visas pastangas, kad būtų užkirstas kelias saugumo institucijų įbauginimo tikslu daromiems pareiškimams,

                  —

                  2007 m. asignavimai cukraus sektoriui lygūs nuliui,

                  —

                  2008 m. asignavimai cukraus sektoriui paskirti tik gavus įrodymų, kad pasirengimas rinkimams vyksta patikimai, laiku ir laikantis sutartų įsipareigojimų, visų pirma dėl gyventojų surašymo, naujo rinkimų apygardų nustatymo ir rinkimų reformos, laikantis Konstitucijos, taip pat kad imamasi priemonių rinkimų biuro veikimui užtikrinti, įskaitant rinkimų stebėtojo paskyrimą iki 2007 m. rugsėjo 30 d., laikantis Konstitucijos. Šie 2008 m. asignavimai cukraus sektoriui panaikinti 2009 m. gruodžio 31 d.,

                  —

                  2009 m. asignavimai cukraus sektoriui panaikinti 2009 m. gegužės mėn., nes laikinoji Vyriausybė nusprendė atidėti parlamento rinkimus iki 2014 m. rugsėjo mėn.,

                  —

                  2010 m. asignavimai panaikinti prieš 2010 m. gegužės 1 d., nes nepadaryta demokratinio proceso kūrimo pažangos; tačiau atsižvelgiant į kritinę cukraus sektoriaus padėtį dalis asignavimų atidėta tiesioginei paramai gyventojams, kurie tiesiogiai priklauso nuo cukraus gamybos, siekiant sušvelninti neigiamus socialinius padarinius. Šias lėšas centralizuotai valdo ES atstovybė Suvoje, o ne Vyriausybė,

                  —

                  orientacinių asignavimų skyrimas pagal 2011–2013 m. lydimųjų priemonių buvusio Protokolo dėl cukraus šalims daugiametę programą priklausys nuo susitarimo per konsultacijų procesą; jeigu susitarimas nebus pasiektas, bus svarstoma iš šių asignavimų skirti lėšas tik socialinių padarinių švelninimo priemonėms,

                  —

                  gali būti svarstoma skirti konkrečią paramą pagrindinių įsipareigojimų įgyvendinimui, visų pirma remiant pasirengimą rinkimams ir (arba) jų organizavimą,

                  —

                  šios priemonės nedaro poveikio regioniniam bendradarbiavimui ir Fidžio dalyvavimui jame.

            Įsipareigojimų vykdymas bus stebimas vadovaujantis šio laiško priede nurodytomis sąlygomis, tuo tikslu palaikant reguliarų dialogą, veiksmingą bendradarbiavimą su vertinimo ir stebėjimo misijomis ir ataskaitų rengimą.
      Be to, ES tikisi visiško Fidžio bendradarbiavimo su Ramiojo vandenyno salų forumu, įgyvendinant Pripažintų ekspertų grupės rekomendacijas, patvirtintas 2007 m. kovo 16 d. Užsienio reikalų ministrų forumo posėdyje Vanuatu.
      ES ir toliau atidžiai stebės padėtį Fidžyje. Remiantis AKR ir ES partnerystės susitarimo 8 straipsniu, su Fidžiu bus palaikomas tvirtesnis politinis dialogas, siekiant užtikrinti pagarbą žmogaus teisėms, demokratijos atkūrimą ir pagarbą teisinės valstybės principams iki tol, kol abi šalys nuspręs, kad tvirtesniu politiniu dialogu pasiektas jo tikslas.
      Jei laikinoji Vyriausybė sulėtintų arba nutrauktų įsipareigojimų įgyvendinimą, arba šis procesas pasuktų atgal, ES pasilieka teisę koreguoti tinkamas priemones.
      ES pabrėžia, kad Fidžio privilegijos bendradarbiaujant su ES priklauso nuo AKR ir ES partnerystės susitarime įtvirtintų esminių nuostatų ir Vystomojo bendradarbiavimo priemonėje nurodytų principų laikymosi. Kad ES būtų įtikinta, jog laikinoji Vyriausybė yra visiškai pasiruošusi laikytis duotų įsipareigojimų, būtina sparti ir esminė pažanga įgyvendinant prisiimtus įsipareigojimus.
      Pagarbiai
      Priimta Briuselyje

            Europos Sąjungos Taryba

            Europos Komisija

         PRIEDO PRIEDAS

            SU FIDŽIO RESPUBLIKA SUTARTI ĮSIPAREIGOJIMAI

         A.   Pagarba demokratijos principams

         Įsipareigojimas Nr. 1
         Laisvi ir sąžiningi parlamento rinkimai turi įvykti per 24 mėnesius nuo 2007 m. kovo 1 d., atsižvelgiant į Ramiojo vandenyno salų forumo sekretoriato paskirtų nepriklausomų vertintojų vertinimo išvadas. Pasirengimas rinkimams ir jų eiga turi būti bendrai stebima, pritaikoma ir prireikus peržiūrima, remiantis bendrai sutartais orientaciniais tikslais. Tam būtina, kad:

                     —

                     iki 2007 m. birželio 30 d. laikinoji Vyriausybė priimtų tvarkaraštį, kuriame nustatytų įvairių veiksmų, kurių reikia imtis ruošiantis naujiems parlamento rinkimams, užbaigimo datas,

                     —

                     tvarkaraštyje būtų numatytos gyventojų surašymo, rinkimų apygardų ribų nustatymo ir rinkimų reformos datos,

                     —

                     rinkimų apygardos būtų nustatytos ir rinkimų reforma vykdoma laikantis Konstitucijos,

                     —

                     priemonių rinkimų biuro funkcionavimui užtikrinti, įskaitant rinkimų stebėtojo paskyrimą iki 2007 m. rugsėjo 30 d., būtų imtasi laikantis Konstitucijos,

                     —

                     viceprezidentas būtų paskirtas laikantis Konstitucijos.

               Įsipareigojimas Nr. 2
         Laikinoji Vyriausybė, priimdama svarbias teisėkūros, fiskalinės ar kitų politikos sričių iniciatyvas ir pakeitimus, turės atsižvelgti į konsultacijų su pilietine visuomene ir kitomis susijusiomis suinteresuotosiomis šalimis rezultatus.
         B.   Teisinė valstybė

         Įsipareigojimas Nr. 1
         Laikinoji Vyriausybė įsipareigoja dėti visas pastangas, kad būtų užkirstas kelias įbauginimo tikslu saugumo institucijų daromiems pareiškimams.
         Įsipareigojimas Nr. 2
         Laikinoji Vyriausybė įsipareigoja laikytis 1997 m. Konstitucijos ir užtikrinti įprastą ir nepriklausomą konstitucinių institucijų, tokių kaip Fidžio žmogaus teisių komisijos, Valstybės tarnybos komisijos, Konstitucinių tarnybų komisijos, veikimą. Turi būti garantuotas esminis Didžiosios vadovų tarybos nepriklausomumas ir užtikrintas jos veikimas.
         Įsipareigojimas Nr. 3
         Turi būti gerbiamas visiškas teismų nepriklausomumas, teismams leidžiama laisvai dirbti, o jų sprendimus turi gerbti visos susijusios šalys, visų pirma:

                     —

                     iki 2007 m. liepos 15 d. laikinoji Vyriausybė turi paskirti tribunolą, remdamasi Konstitucijos 138 skyriaus 3 dalimi,

                     —

                     nuo šiol teisėjai turi būti skiriami ir (arba) atleidžiami griežtai laikantis Konstitucijos nuostatų ir procedūrinių taisyklių,

                     —

                     karinės institucijos, policija arba laikinoji Vyriausybė jokia forma negali kištis į teismo darbą ir privalo visiškai gerbti teisininko profesiją.

               Įsipareigojimas Nr. 4
         Visos baudžiamosios su korupcija susijusios bylos turi būti nagrinėjamos tinkamais teisminiais kanalais ir bet kokios kitos įstaigos, kurios gali būti įsteigtos įtariamiems korupcijos atvejams tirti, turi veikti nepažeisdamos Konstitucijos nuostatų.
         C.   Žmogaus teisės ir pagrindinės laisvės

         Įsipareigojimas Nr. 1
         Laikinoji Vyriausybė įsipareigoja imtis visų reikiamų priemonių, kad bet kokie kaltinimai žmogaus teisių pažeidimu būtų tiriami arba nagrinėjami Fidžio Salų Respublikos įstatymais nustatytose instancijose laikantis įstatymais nustatytų procedūrų.
         Įsipareigojimas Nr. 2
         Laikinoji Vyriausybė 2007 m. gegužės mėn. panaikins nepaprastosios padėties potvarkius, jei nebus grėsmės nacionaliniam saugumui, viešajai tvarkai ir saugumui.
         Įsipareigojimas Nr. 3
         Laikinoji Vyriausybė įsipareigoja užtikrinti, kad Fidžio žmogaus teisių komisija galėtų veikti visiškai nepriklausomai ir laikydamasi Konstitucijos.
         Įsipareigojimas Nr. 4
         Užtikrinama pagarba visų formų žodžio ir žiniasklaidos laisvei, kaip numatyta Konstitucijoje.
         D.   Įsipareigojimų vykdymo kontrolė

         Įsipareigojimas Nr. 1
         Laikinoji Vyriausybė įsipareigoja palaikyti nuolatinį dialogą, siekdama sudaryti sąlygas daromai pažangai tikrinti, ir teikti ES institucijoms ir Europos Komisijos tarnyboms ir (arba) jų atstovams galimybę nevaržomai gauti informacijos visais klausimais, susijusiais su žmogaus teisėmis, taikiu demokratijos atkūrimu ir teisine valstybe Fidžyje.
         Įsipareigojimas Nr. 2
         Laikinoji Vyriausybė įsipareigoja visiškai bendradarbiauti su visomis ES misijomis daromai pažangai stebėti ir jai įvertinti.
         Įsipareigojimas Nr. 3
         Laikinoji Vyriausybė nuo 2007 m. birželio 30 d. įsipareigoja kas tris mėnesius siųsti ataskaitas apie pažangą, daromą įgyvendinant esmines Kotonu susitarimo nuostatas ir įsipareigojimus.
         Pažymėtina, kad tam tikri klausimai gali būti veiksmingai išspręsti tik laikantis pragmatiško požiūrio, atsižvelgiant į šių dienų realijas ir orientuojantis į ateitį.


title: 2016 m. lapkričio 21 d. Tarybos sprendimas (ES, Euratomas) 2016/2049, kuriuo skiriamas Europos ekonomikos ir socialinių reikalų komiteto Nyderlandų Karalystės pasiūlytas narys

text:
24.11.2016

               LT

               Europos Sąjungos oficialusis leidinys

               L 318/12

         TARYBOS SPRENDIMAS (ES, Euratomas) 2016/2049
   2016 m. lapkričio 21 d.
   kuriuo skiriamas Europos ekonomikos ir socialinių reikalų komiteto Nyderlandų Karalystės pasiūlytas narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Europos atominės energijos bendrijos steigimo sutartį, ypač į jos 106a straipsnį,
   atsižvelgdama į Nyderlandų Karalystės Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2015 m. rugsėjo 18 d. ir 2015 m. spalio 1 d. Taryba priėmė sprendimus (ES, Euratomas) 2015/1600 (1) ir (ES, Euratomas) 2015/1790 (2), kuriais skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d.

               (2)

               pasibaigus Melanie Irmgard BOUWKNEGT kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. rugsėjo 20 d. Europos ekonomikos ir socialinių reikalų komiteto nare skiriama Hester HOUWING, Policy Adviser at the Christian Trade Union Federation (CNV).
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. lapkričio 21 d.

            Tarybos vardu

            Pirmininkas

         P. PLAVČAN

      (1)  2015 m. rugsėjo 18 d. Tarybos sprendimas (ES, Euratomas) 2015/1600, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 248, 2015 9 24, p. 53).

      (2)  2015 m. spalio 1 d. Tarybos sprendimas (ES, Euratomas) 2015/1790, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 260, 2015 10 7, p. 23).


title: 2005/159/EB: 2005 m. vasario 17 d. Tarybos sprendimas, dėl Regionų komiteto šešių Belgijos narių ir aštuonių Belgijos pakaitinių narių skyrimo

text:
25.2.2005

               LT

               Europos Sąjungos oficialusis leidinys

               L 52/40

      TARYBOS SPRENDIMAS

   2005 m. vasario 17 d.
   dėl Regionų komiteto šešių Belgijos narių ir aštuonių Belgijos pakaitinių narių skyrimo
   (2005/159/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Belgijos Vyriausybės pasiūlymą,
   kadangi:

               (1)

               Taryba priėmė sprendimą 2002/60/EB dėl Regionų komiteto narių ir pakaitinių narių skyrimo (1).

               (2)

               Po nario Frans RAMON atsistatydinimo, apie kurį Tarybai buvo pranešta 2004 m. rugsėjo 8 d., ir pakaitinio nario Jos BEX atsistatydinimo, apie kurį Tarybai buvo pranešta 2005 m. vasario 3 d., tapo laisva viena Regionų komiteto nario ir viena pakaitinio nario vieta ir, pasibaigus narių Paul VAN GREMBERGEN (BE), Bart SOMERS (BE), Stefaan PLATTEAU (BE), Xavier DESGAIN (BE) ir Hervé HASQUIN (BE) bei pakaitinių narių Jacques TIMMERMANS (BE), André DENYS, Josée VERCAMMEN, Serge KUBLA, Rudy DEMOTTE, Jean-Marc NOLLET ir Bernd GENTGES mandatams, apie pasibaigusius mandatus Tarybai buvo pranešta 2005 m. sausio 24 d., tapo laisvos penkios Regionų komiteto narių ir septynios pakaitinių narių vietos,

         NUSPRENDĖ:
   Vienintelis straipsnis
   Šiuos asmenis skirti Regionų komiteto

               a)

               nariais:

                           M. Yves LETERME
                           Minister-President van de Vlaamse Regering en Vlaams Minister van Institutionele Hervormingen, Landbouw, Zeevisserij en Plattelandsbeleid,
                           vietoje Frans RAMON

                           Bart SOMERS
                           Vlaams Volksvertegenwoordiger
                           (remiantis jo, kaip Flamandų parlamento nario, naujais įgaliojimais)

                           Fientje MOERMAN
                           Vice-Minister-President van de Vlaamse Regering en Vlaams Minister van Economie, Ondernemen, Wetenschap, Innovatie en Buitenlandse Handel
                           vietoje Stefaan PLATTEAU

                           Geert BOURGEOIS
                           Vlaams Minister van Bestuurzaken, Buitenlands Beleid, Media en Tourisme
                           vietoje Paul VAN GREMBERGEN

                           Michel LEBRUN
                           Député wallon
                           vietoje Xavier DESGAIN

                           Jean-François ISTASSE
                           Président du Parlement de la Communauté française
                           vietoje Hervé HASQUIN;

               b)

               pakaitiniais nariais:

                           Johan SAUWENS
                           Vlaams Volksvertegenwoordiger
                           vietoje André DENYS

                           Bart CARON
                           Vlaams Volksvertegenwoordiger
                           vietoje Jacques TIMMERMANS

                           Stefaan PLATTEAU
                           Burgemeester
                           vietoje Josée VERCAMMEN

                           Marie-Dominique SIMONET
                           Ministre de la Recherche, des Technologies nouvelles et des relations extérieures du Gouvernement wallon
                           vietoje Serge KUBLA

                           Maurice BAYENET
                           Député du Parlement de la Communauté française
                           vietoje Jean-Marc NOLLET

                           Béa DIALLO
                           Député du Parlement de la Communauté française
                           vietoje Rudy DEMOTTE

                           Claude DESAMA
                           Bourgmestre de Verviers
                           vietoje Bernd GENTGES

                           Jan ROEGIERS
                           Vlaams Volksvertegenwoordiger
                           vietoje Jos BEX

         likusiam jų kadencijos laikui iki 2006 m. sausio 25 d.

      Priimta Briuselyje, 2005 m. vasario 17 d.

            Tarybos vardu

            Pirmininkas

         J.-C. JUNCKER

      (1)  OL L 24, 2002 1 26, p. 38.


title: 2006/77/EB: 2005 m. gruodžio 23 d.  Komisijos sprendimas, įsteigiantis Konkurencingumo, energetikos ir aplinkos aukšto lygio atstovų grupę

text:
8.2.2006

               LT

               Europos Sąjungos oficialusis leidinys

               L 36/43

      KOMISIJOS SPRENDIMAS

   2005 m. gruodžio 23 d.
   įsteigiantis Konkurencingumo, energetikos ir aplinkos aukšto lygio atstovų grupę
   (2006/77/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:

               (1)

               Europos bendrijos steigimo sutarties 2 straipsnyje Bendrija ir valstybės narės įpareigojamos skatinti sklandžią, suderintą ir tolydžią ekonominės veiklos plėtotę, siekti aukšto lygio užimtumo ir socialinės apsaugos, vyrų ir moterų lygybės, tvaraus ir neinfliacinio augimo, didelio konkurencingumo ir ekonominės veiklos rezultatų konvergencijos, aukšto lygio aplinkos apsaugos ir jos kokybės gerinimo, gyvenimo lygio ir gyvenimo kokybės gerėjimo bei valstybių narių ekonominės ir socialinės sanglaudos bei solidarumo.

               (2)

               Remdamasi Komisijos Komunikatu „Bendrijos Lisabonos programos įgyvendinimas – Politikos nuostatos ES gamybai stiprinti siekiant labiau integruoto požiūrio į pramonės politiką“ (1) Komisija paskelbė ketinanti kreiptis rekomendacijų, ypač dėl pagrindinių ir tarpinių produktų pramonės šakų, į Konkurencingumo, energetikos ir aplinkos aukšto lygio atstovų grupę.

               (3)

               Aukšto lygio atstovų grupė turėtų būti sudaryta taip, kad padėtų analizuoti pramonės, energetikos ir aplinkos politikos sričių sąsajas, užtikrinti, kad atskiros iniciatyvos būtų tarpusavyje suderintos, ir kartu būtų didinamas tvarumas ir konkurencingumas. Be to, joje proporcingai dalyvaujančios atitinkamų sričių suinteresuotosios šalys turėtų padėti sukurti stabilią ir prognozuojamą teisinę sistemą, kurioje konkurencingumo, energetikos ir aplinkos sritys, vadovaujantis jų moksliniais tyrimais, būtų tarpusavyje suderintos.

               (4)

               Aukšto lygio atstovų grupėje turėtų dalyvauti Komisijos, valstybių narių, Europos Parlamento ir atitinkamų suinteresuotųjų šalių – pramonės, visuomenės, inter alia, vartotojų, profesinių sąjungų, NVO ir mokslo ir (arba) akademinės visuomenės atstovai.

               (5)

               Todėl reikia įkurti Konkurencingumo, energetikos ir aplinkos aukšto lygio atstovų grupę ir detalizuoti jos įgaliojimus bei struktūras,

         NUSPRENDĖ:
   1 straipsnis
   Komisija įkuria aukšto lygio atstovų grupę (toliau – grupė).
   2 straipsnis
   Įgaliojimai
   Grupė įgaliojama svarstyti konkurencingumo, energetikos ir aplinkos politikos sričių bendrus klausimus. Įgaliojimai suteikiami dvejiems metams. Jie gali būti pratęsiami Komisijos sprendimu.
   Grupė pačia tinkamiausia forma teikia rekomendacijas nacionalinės ir Bendrijos politikos formuotojams, taip pat pramonės ir pilietinės visuomenės organizacijoms.
   3 straipsnis
   Sudėtis ir narių skyrimas
   1.   Komisija skiria grupės narius – aukšto lygio specialistus, kompetentingus ir užimančius svarbias pareigas pramonės, energetikos ir aplinkos srityse.
   2.   Grupę sudaro ne daugiau kaip 28 nariai.
   3.   Taikoma tokia nuostata:

               —

               nariai skiriami dėl savo asmeninės kompetencijos. Kiekvienas grupės narys skiria asmeninį atstovą į parengiamąjį pogrupį, toliau – „šerpų“ pogrupis;

               —

               grupės nariai eina savo pareigas iki jie atsistatydina, yra pakeičiami arba baigiasi jų įgaliojimai;

               —

               nariai, kurie nebe veiksmingai dalyvauja grupės svarstymuose, atsistatydina arba nevykdo šio straipsnio 1 dalyje arba Europos bendrijos steigimo sutarties 287 straipsnyje numatytų sąlygų, gali būti pakeičiami likusiam įgaliojimų laikotarpiui;

               —

               atskirai skiriamų narių vardai ir pavardės skelbiami Įmonių ir pramonės GD interneto svetainėje ir (arba) Europos Sąjungos oficialiojo leidinio C serijoje. Narių vardai ir pavardės renkami, apdorojami ir skelbiami laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (2).

         4 straipsnis
   Darbo tvarka
   1.   Grupei pirmininkauja Komisija.
   2.   „Šerpų“ pogrupis parengia diskusijas, pozicijų dokumentus ir rekomendacijas imtis tam tikrų veiksmų ir (arba) politikos priemonių, kuriuos grupė gali tvirtinti; jis glaudžiai bendradarbiauja su Komisijos tarnybomis.
   3.   Grupė siekia gauti ekspertų ir suinteresuotųjų šalių nuomones ad hoc priemonėmis, o konkretiems klausimams išnagrinėti gali įkurti ribotą ad hoc grupių skaičių, kurioms veiklos įgaliojimus nustato grupė; kai tik ad hoc grupė baigia savo užduotį, ji yra išformuojama.
   4.   Jei tai būtų naudinga arba būtina, Komisija gali paprašyti ekspertų arba stebėtojų, turinčių ypatingos kompetencijos darbotvarkės klausimu, dalyvauti grupės arba ad hoc grupių svarstymuose.
   5.   Dalyvaujant grupės arba ad hoc grupės svarstymuose gauta konfidenciali informacija neturi būti atskleidžiama.
   6.   Paprastai grupė, „šerpų“ pogrupis ir ad hoc grupės renkasi Komisijos patalpose ir laikosi jos nustatytos tvarkos bei dienotvarkės. Komisija teikia sekretoriato paslaugas.
   7.   Grupė nusprendžia, kokie klausimai turi būti įtraukiami į diskusijų darbotvarkę.
   8.   Komisija gali konkretaus dokumento originalo kalba paskelbti jo santrauką, išvadas arba dalines išvadas arba grupės darbo dokumentą.
   5 straipsnis
   Susirinkimų išlaidos
   Komisija pagal savo galiojančias nuostatas kompensuoja narių, „šerpų“, ekspertų ir stebėtojų su grupės veikla susijusias kelionės ir pragyvenimo išlaidas. Grupės, „šerpų“ pogrupio ir ad hoc grupių nariai atlygio už savo darbą negauna.
   Susirinkimų išlaidos kompensuojamos tiek, kiek numatyta konkrečiam departamentui metine išteklių skyrimo tvarka skirta asignavimų.
   6 straipsnis
   Įsigaliojimas
   Sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje, 2005 m. gruodžio 23 d.

            Komisijos vardu

         Günter VERHEUGEN

            Pirmininko pavaduotojas

      (1)  KOM(2005) 474, galutinis, 2005 10 5.

      (2)  OL L 8, 2001 1 12, p. 1.


title: 2006 m. gruodžio 20 d. Komisijos sprendimas dėl Nuomonės apie apskaitos standartus vertinimo grupės, sudarytos 2006 m. liepos 14 d. Komisijos sprendimu 2006/505/EB, įsteigiančiu Nuomonės apie apskaitos standartus vertinimo grupę, kuri konsultuotų Komisiją Europos finansinės atskaitomybės patariamosios grupės (EFAPG) nuomonių objektyvumo ir neutralumo klausimais, narių skyrimo

text:
6.2.2007

               LT

               Europos Sąjungos oficialusis leidinys

               L 32/181

      KOMISIJOS SPRENDIMAS

   2006 m. gruodžio 20 d.
   dėl Nuomonės apie apskaitos standartus vertinimo grupės, sudarytos 2006 m. liepos 14 d. Komisijos sprendimu 2006/505/EB, įsteigiančiu Nuomonės apie apskaitos standartus vertinimo grupę, kuri konsultuotų Komisiją Europos finansinės atskaitomybės patariamosios grupės (EFAPG) nuomonių objektyvumo ir neutralumo klausimais, narių skyrimo
   (2007/73/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2006 m. liepos 14 d. Komisijos sprendimą 2006/505/EB, įsteigiantį Nuomonės apie apskaitos standartus vertinimo grupę, kuri konsultuotų Komisiją Europos finansinės atskaitomybės patariamosios grupės (EFAPG) nuomonių objektyvumo ir neutralumo klausimais (1), ypač į jo 3 straipsnį,
   kadangi:
   Remiantis sprendimo 2006/505/EB 3 straipsniu, Komisija skiria ne daugiau kaip septynis Nuomonės apie apskaitos standartus vertinimo grupės narius iš nepriklausomų ekspertų, kurių patirtis ir kompetencija apskaitos srityje, ypač finansinės atskaitomybės klausimais, yra visuotinai pripažinta Bendrijos lygmeniu,
   NUSPRENDĖ:
   1 straipsnis
   Komisija skiria septynis Nuomonės apie apskaitos standartus vertinimo grupės narius, kurių vardai ir pavardės nurodyti šio sprendimo priede.
   2 straipsnis
   Sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje, 2006 m. gruodžio 20 d.

            Komisijos vardu

         Charlie McCREEVY

            Komisijos narys

      (1)  OL L 199, 2006 7 21, p. 33.

      PRIEDAS
      NARIŲ SĄRAŠAS
      Josef JÍLEK
      Elisabeth KNORR
      Carlos Soria SENDRA
      Hervé STOLOWY
      Enrico LAGHI
      Jan KLAASEN
      Geoffrey MITCHELL


title: 2016 m. balandžio 28 d. Europos Parlamento sprendimas (ES) 2016/1584 dėl bendrosios įmonės „Švarus dangus“ 2014 finansinių metų sąskaitų uždarymo

text:
14.9.2016

               LT

               Europos Sąjungos oficialusis leidinys

               L 246/394

         EUROPOS PARLAMENTO SPRENDIMAS (ES) 2016/1584
   2016 m. balandžio 28 d.
   dėl bendrosios įmonės „Švarus dangus“ 2014 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į bendrosios įmonės „Švarus dangus“ 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės „Švarus dangus“ 2014 finansinių metų metinių ataskaitų kartu su bendrosios įmonės atsakymais (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad Bendroji įmonė įvykdė 2014 finansinių metų biudžetą (05587/2016 – C8-0054/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 209 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 71/2008 dėl bendrosios įmonės „Švarus dangus“ įsteigimo (4),

               —

               atsižvelgdamas į 2014 m. gegužės 6 d. Tarybos reglamentą (ES) Nr. 558/2014, įsteigiantį bendrąją įmonę „Švarus dangus 2“ (5), ypač į jo 1 straipsnio 2 dalį ir į 12 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (6) 185 straipsnyje,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (7),

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A8–0094/2016),

               1.

               pritaria bendrosios įmonės „Švarus dangus“ 2014 finansinių metų sąskaitų uždarymui;

               2.

               paveda Pirmininkui perduoti šį sprendimą bendrosios įmonės „Švarus dangus 2“ vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 422, 2015 12 17, p. 17.

      (2)  OL C 422, 2015 12 17, p. 19.

      (3)  OL L 298, 2012 10 26, p. 1.

      (4)  OL L 30, 2008 2 4, p. 1.

      (5)  OL L 169, 2014 6 7, p. 77.

      (6)  OL L 357, 2002 12 31, p. 72.

      (7)  OL L 38, 2014 2 7, p. 2.


title: 2015 m. birželio 15 d. Tarybos sprendimas (ES) 2015/945, kuriuo skiriamas Regionų komiteto Vokietijai atstovaujantis pakaitinis narys

text:
19.6.2015

               LT

               Europos Sąjungos oficialusis leidinys

               L 154/12

         TARYBOS SPRENDIMAS (ES) 2015/945
   2015 m. birželio 15 d.
   kuriuo skiriamas Regionų komiteto Vokietijai atstovaujantis pakaitinis narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Vokietijos Vyriausybės pasiūlymą,
   kadangi:

               (1)

               2015 m. sausio 26 d. ir 2015 m. vasario 5 d. Taryba priėmė sprendimus (ES) 2015/116 (1) ir (ES) 2015/190 (2) dėl Regionų komiteto narių ir pakaitinių narių skyrimo laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Helma OROSZ kadencijai tapo laisva Regionų komiteto pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2020 m. sausio 25 d. Regionų komiteto pakaitiniu nariu skiriamas:

               —

               Marcel PHILIPP, Oberbürgermeister der Stadt Aachen.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. birželio 15 d.

            Tarybos vardu

            Pirmininkas

         K. GERHARDS

      (1)  OL L 20, 2015 1 27, p. 42.

      (2)  OL L 31, 2015 2 7, p. 25.


title: 2017 m. balandžio 27 d. Europos Parlamento sprendimas (ES) 2017/1705 dėl Europos darbuotojų saugos ir sveikatos agentūros 2015 finansinių metų biudžeto įvykdymo patvirtinimo

text:
29.9.2017

               LT

               Europos Sąjungos oficialusis leidinys

               L 252/295

         EUROPOS PARLAMENTO SPRENDIMAS (ES) 2017/1705
   2017 m. balandžio 27 d.
   dėl Europos darbuotojų saugos ir sveikatos agentūros 2015 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos darbuotojų saugos ir sveikatos agentūros 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos darbuotojų saugos ir sveikatos agentūros 2015 finansinių metų metinių ataskaitų kartu su Agentūros atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2017 m. vasario 21 d. Tarybos rekomendaciją dėl patvirtinimo, kad Agentūra įvykdė 2015 finansinių metų biudžetą (05873/2017 – C8-0053/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 1994 m. liepos 18 d. Tarybos reglamentą (EB) Nr. 2062/94 dėl Europos darbuotojų saugos ir sveikatos agentūros įsteigimo (4), ypač į jo 14 straipsnį,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (5), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A8-0116/2017),

               1.

               patvirtina Europos darbuotojų saugos ir sveikatos agentūros direktorei, kad Agentūros 2015 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos darbuotojų saugos ir sveikatos agentūros direktorei, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 449, 2016 12 1, p. 179.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 216, 1994 8 20, p. 1.

      (5)  OL L 328, 2013 12 7, p. 42.